Кўштирнок ичида ишлатиладиган «xунар» сўзи кўпинча бирор фойдали, кўпчилик унча хабардор бўлмаган иш, ёки xатти xаракатларга нисбатан ишлатилади. Бу сўз, умуман олганда, xам ижобий ва ё салбий xолатлар учун xам кўлланилиши мумкин. Бу ерда асосий эътибор унинг кўпчилик бехабаррок бўлган, янги xатти- xаракат эканлигига каратилган. куйида сизларга Androidли телефонлар устида бажариладиган «xунарлар» xакида озгинагина маълумот бериб кетамиз.\nAndroid ўз эгасини яхши танийди. Демокчимизки, уни xар хил килиб блокка кўйиб-чикариш мумкин. Шулардан биттаси Android эгаси ўз юзини кўрганда блокдан чикариш имкониятидир. Бу «xунар» Android 4.2, Jelly Bean тоифали амаллар тизимида мавжуд. Сиз фойдаланувчининг юзини «кўрганда» телефонни блокдан чикариш имкониятидан фойдаланишингиз керак! Буни фаоллаштириш учун: Настройки> Безопасность> Блокировка экрана> Разблокировка лицом (Face unlock) га кириб амалга оширасиз.\nШундок xам бўлиши мумкинки, Androidли телефон «осилиб, котиб» колади, xар канакасига уни жойида кимирлатиб бўлмайди, шундай пайтда, уни худди компьютерга ўхшаб кайта юклаш керак. Аммо, Androidда Reset- кайта юклаш тугмачаси йўк. Лекин унинг ўрнини босувчи тугмачалар комбинацияси эса мавжуд! Ёкув + Home Key + Овоз кўтариш тугмачаларини биргаликда боссангиз Android кайта юкланади. xамма акилли телефонлар, яъни смартфонлар интернетда ишлашга мўлжалланган. Androidда Google ни тез ишга тушириш имконияти мавжуд бўлиб, бу «xунар» куйидагича амалга оширилади. Бу кидирув саxифасига тез кириш учун менюга кириш тугмасини бир неча сония босиб туринг.\nAndroid телефон xакида тўлик маълумотга эга бўлиш учун USSD- сўров жўнатишингиз мумкин. Бунда стандарт созлаш (стандартная настройка)дан фойдаланиб билиб бўлмайдиган масалан, Wi-Fi тармок, батарея ва xоказолар xакида маълумотларга эга бўлишингиз мумкин. Бунинг учун *#*#4636#*#* ни теришингиз керак.\nДастурларни SD-картага кўчириш\nОдатда бизлар телефонга кўшимча дастурлар ўрнатамиз, улар эса унинг хотирасидан анча жойни эгаллаб кўйиши мумкин. Android телефонларда тез ва кийинчиликларсиз дастурларни кўчириб ўтказишнинг ажойиб имконияти мавжуд. Бунинг учун куйидаги:\nНастройки > Приложения > Управление приложением> Керакли кўшимча дастурни танлаб «Переместить на карту памяти» ни босасиз.\nHard Reset бу Android телефонларнинг созламаларини (настройка) олиб ташлаш учун ишлатилади. Бу «xунар» телефонларни сотиш олдидан ишлатишга жудаям кулай. Чунки телефонингиз xар хил дастурлар ва созламалар билан «боши котиб», «тормозланиб» колаётган бўлиши мумкин. Умуман олганда, Androidли телефонларга бир неча хил усулар билан бичим бериш мумкин.\n• Ишлаб чикарилгандаги созламаларини тиклаш усули. Бунда xамма сиз килган созламалар олиб ташланади ва маълумотлар ўчириб юборилади. Бунинг учун *#*#7780#*#* тугмачаларини босасиз.\n• Ускунавий олиб ташлаш усули. Бунинг учун эса *2767*3855# ни босасиз. Бу xолатда ички ва ташки SD картадаги xамма маълумотлар, жумладан Android ли телефон созламалари xам ўчирилади.\nБу сўровни шунчаки текшириш учун киритиб ўтирманг, чунки бу сўров тасдиклаш талаб килиб ўтирмасдан иш бошлаб юборади.


«Реал» раҳбарияти муваффақиятларини Криштиану Роналду услубида нишонлайдиган Шаҳрам Ғиёсов билан алоқага чиқди » Ўзбекистон янгиликлари – Zamin.uz\nБокс бўйича Рио—2016 Олимпиадасида кумуш медални қўлга киритган Шаҳрам Ғиёсовга «Реал» вакиллари миннатдорчилик изҳор қилди. Бу ҳақда боксчи News Arena газетасига берган интервьюсида таъкидлаб ўтган, деб ёзмоқда «Дарё» нашри.\n«Шахсан Роналду билан суҳбатлашишнинг имкони бўлмади. Мадриднинг ‘Реал’ клуби вакиллари алоқага чиқишди», — деб айтиб ўтган Шаҳрам Ғиёсов.\n«Жамоамиз аъзосига тегишли услубни энг нуфузли мусобақа — Олимпиадада қўллаб, бизга бўлган ҳурматингни намойиш этдинг. Бундан жуда бахтиёрмиз. Ўйлаймизки, сен билан учрашиш насиб этади. Бу йўлда имкониятни ишга соламиз», — деб «Реал» томони Шаҳрам Ғиёсовга миннатдорчилик билдирган.\nБоксчи саволга жавобида «Реал»дан ким ва қачон алоқага чиққанига ойдинлик киритмаган. «Реал» томонидан билдирилган фикрлар телефон орқали суҳбатда айтилганми ёки маткуб сифатида ёзилганми маълумот берилмаган.\nТеглар: муваффақиятларини чоп томонидан гол Бокс Дарё\n19:59 Шаҳрам Ғиёсовдан навбатдаги ишончли ғалаба\n22:30 Шаҳрамдан яна бир оригинал ғалаба!\n11:15 Шаҳрам Ғиёсов ўтган ҳафтанинг энг яхши боксчиси деб топилди


08:11, 19.05.2020 // 26279\nАндижонда дрондан фойдаланиб клип олмоқчи бўлган операторга суд ҳукми ўқилди\nАндижон шаҳридаги «Регистон» сайилгоҳида дрондан рухсатномасиз фойдаланиб, клип олмоқчи бўлган операторга суд ҳукми ўқилди. Бу ҳақда «Дарё»га Жиноят ишлари бўйича Андижон вилоят суди раиси ёрдамчиси Комроншоҳ Расулов хабар берди.\nМаълум бўлишича, судланувчи Л.А. 2020 йил 29 январь куни соат 13:00 ларда Андижон шаҳридаги «Ғайрат» маҳалласида жойлашган «Регистон» сайилгоҳи ҳудудида ҳеч қандай рухсатномасиз Хитойда ишлаб чиқарилган учувчисиз учадиган аппарат (дрон)да суратга олиш ишларини амалга оширмоқчи бўлган пайтда ИИБ ходимлари томонидан ушланган.\nСудья Камолиддин Шаҳобиддиновнинг айтишича, судланувчи Л.А. судда айбига тўлиқ иқрор бўлиб, шаҳардаги видеостудиялардан бирида оператор бўлиб ишлашини билдирган.\n«2020 йил 28 январь куни Ҳаётбек исмли шахс менга қўнғироқ қилиб, қўшиқ учун клип суратга олмоқчи эканлигини айтди ва дронда бир нечта саҳналарни тасвирга олиб беришимни сўради, — дейди судланувчи Л.А. — Шу куни у билан ‘Янги бозор’ ҳудудида кўришдик. Кўришганимизда у тасвирга олиш ишлари ‘Регистон’ сайилгоҳида бўлишини билдирди. Мен унга бунинг учун рухсатнома кераклигини айтдим. У рухсатнома олишини билдирди. Кейин хизмат ҳақини 100 доллар, деб келишдик. Эртасига ёрдамчим билан дронни олиб белгиланган жойга бордик. Шунда Ҳаётбек ўша ердаги миноранинг тепасидан сайилгоҳни тасвирга олишим лозимлигини айтиб, келишилган пулнинг ярмини берди. Энди ишни бошлайман деб турганимда эса ўзини ИИБ ходимлари деб таништирган шахслар келиб, дронимни баённома асосида олиб қўйишди. Ҳаётбек рухсат олиб бераман, дегани учун клип олишга рози бўлгандим. Суддан енгиллик берилишини сўрайман».\nСуд фуқарони Жиноят кодексининг 244-4-моддаси 1-қисми (Учувчисиз учадиган аппаратларни қонунга хилоф равишда олиб кириш, ўтказиш, олиш, сақлаш ёки улардан фойдаланиш) билан айбдор деб топиб, унга уч йил озодликдан маҳрум қилиш жазосини тайинлади. Бироқ тегишли моддаларга асосан озодликдан маҳрум қилиш жазоси алмаштирилиб, бир йил синов муддати белгиланди.\nСудланувчига тегишли бўлган дронни махсус рухсатномага эга бўлган ташкилотга сотиш орқали давлат фойдасига ўтказилди.\nЎзбекистонга дрон олиб кириш ва ундан фойдаланиш тартибини соддалаштириш таклиф қилинди\nДрон орқали танишув ва пуфак ичидаги учрашув. Карантиндаги йигит қўшни қиз билан танишишнинг ноодатий усулини топди (видео)\n10:36 Кеча // 126503\n06:23 Бугун // 92736\n09:53, 06.03.2021 // 78114\nАҚШга кўчиб кетган ўзбекистонлик машҳурлар. 2-қисм (фото)\n18:59, 06.03.2021 // 72886\n18:35, 06.03.2021 // 64258


Кинематография тарихидаги кечириб бўлмас хатолар (фото) » Ўзбекистон янгиликлари – Zamin.uz\nZAMIN.UZ / Маданият / 19 Ноябр 2015 года2 465\nКинематография тарихидаги кечириб бўлмас хатолар (фото)\n«Antipriunil.ru» нашри киношинавандалар томонидан фильмларни томоша қилиш вақтида аниқланган қизиқарли хатоликларни келтириб ўтди. Улар билан мақолада танишишингиз мумкин. Оператор сояси Бундай қизиқарли «топилма»ларни «Ғира-шира»… … ёки «Титаник» фильмларида кўришимиз мумкин. Деталлар Баъзан бир кадрда бир жойда турган дераза иккинчи кадрда бошқа жойга ўтиб қолиши мумкин. Эҳтиёт бўлинг, ҳозир ёстиқ дунёга келади! «Борн идентификацияси» фильмида қаҳрамоннинг Россияда берилган паспортидаги исм-шарифига эътибор қилинг. Фильмларда баъзан «яширин реклама»лар ҳам учраб туради. «Титаник» фильмида кеманинг иккита макети бўлган: бири кеманинг фақат бурни, иккинчиси унинг бутун кўриниши. Гап шундаки улар бир хил қилиб ясалмаган. Бунинг яна бир исботи қуйида. «Аватар» фильмидаги ушбу лавҳада эса ногиронлар аравачаси мўъжизали тарзда пайдо бўлади. Замонавий ҳаётга хос буюмлар Кондиционерлар Қадимги Шарқдаёқ пайдо бўлган. Самолётлар эса — Қадимги Юнонистонда. Оҳо, «Ролекс»ми? Қароқчи Жекнинг тўдасида ўта замонавий қароқчилар ҳам бўлган. Шоҳ Сулаймон мулозимлари эса замонавий автомобилларда ҳаракатланган. Улар, эҳтимол мобил алоқани яхшилаш учун, ҳудудларига радиоантенналар ҳам ўрнатган. Манба: Daryo.uz\nЎқишни тавсия қиламиз 21 октябрь — «Келажакка қайтиб» фильмида келажакдаги воқеалар содир бўлган сана\n13:35 / 21-10-2015\n18:17 / 24-01-2015


Тошкентдаги лойиҳалар билан танишган Мирзиёев, Ўзбекистон олтин-валюта захираларининг камайиши ва «Credit Suisse банки сирлари» — кунлик дайжест – Kommers.uz\nТаҳлил\t22:00 | 21.2.22\nТошкентдаги лойиҳалар билан танишган Мирзиёев, Ўзбекистон олтин-валюта захираларининг камайиши ва «Credit Suisse банки сирлари» — кунлик дайжест\nЯқин соатларда 2022 йилнинг 21 февраль санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\n«Credit Suisse банки сирлари»\nApple’дан янги Mac\nЎзбекистон олтин-валюта захираларининг камайиши\n2022 йил 1 февраль ҳолатига кўра, Ўзбекистоннинг олтин-валюта захиралари 34,4 миллиард долларни ташкил этиб, январь ойига нисбатан 713,9 миллион долларга камайди. Бу ҳақда Марказий банк маълумотларида сўз боради.\nЗахиралар, асосан, 20,7 миллиард долларга тенг олтин ва 12,5 миллиард долларга тенг хорижий валюталардан иборат. Бундан ташқари, яна 1,1 миллиард доллар халқаро захира активи мавжуд.\nМаълум бўлишича, олтин-валюта захираларининг камайишига кўп жиҳатдан захиранинг валюта қисмининг камайиши сабаб бўлган. 1 ойда заҳира валютасининг ҳажми 532,6 миллион долларга камайиб, 12,54 миллиард долларни ташкил қилган.\nПулли хизмат кўрсатишни бошлайдиган божхона\nЎзбекистонда божхона органлари пулли хизмат кўрсатишни бошлайди. Маълум қилинишича, Президентнинг 18 февралдаги «‘Давлат божхона хизмати тўғрисида’ги Ўзбекистон Республикаси Қонунига ўзгартиш ва қўшимчалар киритиш ҳақида»ги қонуни имзоланган.\nЯнварь ойидаги ташқи савдо айланмаси\nЎзбекистоннинг январь ойидаги ташқи савдо айланмаси 3,5 миллиард долларга тенг бўлди. Маълумотларга кўра, 2022 йилнинг январь ойида Ўзбекистоннинг ташқи савдо айланмаси ҳажми 3,5 миллиард долларни ташкил этган.\nҚайд этилишича, экспорт ҳажми 1,4 миллиард долларни ташкил этиб, маҳсулотлар — 1,2 миллиард долларга, хизматлар эса 176,5 миллион долларга етган.\nШунингдек, импорт ҳажми 2,1 миллиард долларга етиб, ундаги маҳсулотларнинг улуши — 1,9 миллиард долларни, хизматлар — 147,1 миллион долларни ташкил этган.\nЭнг машҳур маркетинг агентликлари рейтинги\nУкраина, Россия ва иқтисодий зарар\nРоссиянинг эҳтимолий ҳужуми ҳақидаги хабарлар туфайли Украина иқтисодиёти ойига 2–3 миллиард доллар йўқотмоқда. Бу ҳақда Украина Президент девони раҳбари ўринбосари Ростислав Шурма хабар берди.\nМаълум қилинишича, Россиянинг эҳтимолий ҳужуми ҳақидаги маълумотлар туфайли Украина иқтисодиёти учун тиклаб бўлмайдиган йўқотишлар ойига 2–3 миллиард долларни ташкил қилади.\nШурманинг сўзларига кўра, бу миқдорга тўхтатилган инвестициялар, қўшимча инфляция, туризм соҳасидаги йўқотишлар, ҳаво қатновининг қисқариши киради.\n«Агар вазият ахборот жиҳатидан барқарорлашса, ҳеч бўлмаганда ҳозирги ҳолатда бўлса, унда оғриқ чегараси кўтарилади ва икки ой ичида бундай йўқотишлар бўлмайди», — деган у.\nШунингдек, Шурма молия бозорларида спекулятив босим ҳам мавжудлигини таъкидлаган. Бу қарз олишни тўсиб қўяди ва валюта курсига босим ўтказади. Бундан кўрилган зарар яна 1,5–2 миллиард долларни ташкил этади.\nАввалроқ Украина президенти Владимир Зеленский инқироз даврида иқтисодни барқарорлаштириш учун Киевга 4–5 миллиард доллар кераклигини айтган эди. Бу маблағ Украина билан ривожланиш учун ресурсларни жалб қилишда «ҳаммаси жойида бўлиши» учун ёстиқ бўлиб хизмат қилади, дея тушунтиради Шурма.\n«Холисона ўйлаб кўринг, қайси инвестор бундай вазиятда бирор нарса қуришга қарор қилади? Кўриниб турибди-ки, барча инвесторлар ўз лойиҳаларини тўхтатиб қўйган», — деган у. Шурманинг таъкидлашича, Украина учун қарз бозорлари ҳам ёпиқ.\nБундан ташқари, Донбассдаги вазият ҳам кескинлашган. 18 февраль куни ўзини мустақил деб эълон қилган Донецк ва Луганск Халқ Республикалари (ДХР ва ЛХР) ҳукумати Украина томонидан ҳужум қилиш хавфи туфайли аҳолининг Россияга эвакуация қилинишини эълон қилган. 19 февралда улар умумий ҳарбий сафарбарлик эълон қилган. Киев можарони дипломатия йўли билан ҳал этиш ниятида эканини айтиб, ҳужум режаларини рад этмоқда.


"Uzauto Motors" да яна автомобилларни сотиб олиш учун "турнақатор навбатлар" - Zamin.uz\n"Uzauto Motors" да яна автомобилларни сотиб олиш учун "турнақатор навбатлар"\nБу ҳақда ижтимоий тармоқларда кетма-кет хабарлар тарқалмоқда. «Нигоҳ» каналининг ёзишича, «UZAUTO MOTORS»да яна автомобилларни сотиб олиш учун «турнақатор навбатлар» юзага келган. Компания вакиллари буни глобал микросхемалар етишмаслиги билан изоҳлашга уринмоқдалар. Ушбу вазиятдан дарҳол «уддабурон» дилерлар фойдаланиб, оддий одамлар учун «шапка тизими»ни қайтадан тикладилар.\nАвтомобилларнинг модели ва комплектациясига қараб, «беминнат хизмат» миқдори $500 дан $2000 гача ўзгариб турмоқда. Хойнахой, бу нуқсонли схемалар мамлакатдаги автомобилсозлик соҳаси учун масъул расмийларнинг хабардорлигисиз амалга оширилмаса керак.\nЭсингизда бўлса, 2018 йилда «Ўзавтосаноат» раҳбари Ш.Умурзоқов автомобиллар танқислигини сунъий деб, бундан буён автоуловлар учун навбат ва «шапка» бўлмайди, деган эди.\nЭслатиб ўтамиз, компаниянинг аввалги раҳбари У.Салимов соҳада коррупция схемалари кўпайганлиги учун ишдан бўшатилганди. Кейинчалик, мансаб ваколатини суиистеъмол қилиш ва фирибгарлик йўли билан автоуловларни сотиш бўйича 99 та жиноят иши қўзғатилганлиги ҳақида хабар берилганди.\nЎйлашимизча, истеъмолчиларнинг эътирозига сабаб бўлаётган автомобиллар сотиш билан боғлиқ вазиятга Коррупцияга қарши курашиш агентлиги ва Бош прокуратура томонидан ҳуқуқий баҳо бериш ва кескин чора кўриш вақти келди, дейилади каналда қолдирилган постда.\nЯнгиликлар » Авто » "Uzauto Motors" да яна автомобилларни сотиб олиш учун "турнақатор навбатлар"


19.11.2019 – КУН УЗ\nГлавная / 2019 / November / 19\nАрхивы за день : 19.11.2019\n19.11.2019\tМаданият Comments Off on лий суд Чустдаги мактабнинг ишга кайтарилган директори буйича муносабат билдирди\n17 ноябрь куни сайтимизда Наманган вилояти Чуст туманидаги 9-умумтаълим мактабидаги холат хакида макола эълон килинган эди. Маколада шу йилнинг июль ойи мактаб укитувчиларини мажбурий мехнатга жалб килишда айбланиб лавозимидан кетган мактаб директори Р. Исмоилованинг уз ишига кайта тайинлангани юзасидан укитувчиларнинг норозилиги ва муаммо юзасидан мутасаддилар, укитувчи ва директорнинг фикрлари баён этилганди. Мазкур …\n19.11.2019\tЖамият Comments Off on Булокбошида газ конлари бор. Лекин туман марказидаги уйларда овкат пишириш учун хам газ йук\nТугриси, электрдаги узилишлар муаммолар уз йулига, лекин табиий газ таъминоти ёмон эканлиги хакида макола ёзиш огрикли масала. Ахоли вакиллари табиий газ йуклигидан нолиса, мурожаат килса – уриниб макола ёзсам самара бериш-бермаслигидан шубха килишимиз бор гап. Ахоли кишга кириш арафасида хонадонларни асосан электр ёрдамида иситади. Водийда ахолига табиий газ бериш масаласи худди …\n19.11.2019\tЖахон Comments Off on Девхона конида очилган янги кудук дебитининг кунлик хажми 500 минг. куб.м. ни ташкил этди\nEpsilon компаниясининг «Узбекнефтгаз» билан хамкорликдаги саъй-харакатлари, жумладан, янги очилган Девхона-6 эксплуатация кудугидаги олиб борилган синов ишлари хамда ГРП амалиётидан сунг, 18 ноябр куни мазкур кудукдан газнинг саноат окими олинди. Олинаётган газнинг хаммаси ички бозорга – Узбекистон ахолиси эхтиёжини коплаш учун йуналтирилмокда. Компания сохадаги ишларнинг бориши хакида маълумот бериб боради. Epsilon компанияси Матбуот …\n19.11.2019\tСпорт Comments Off on Евро-2020 саралаши. Швейцария ва Дания Европа чемпионатига чикди, Италиядан 9та, Испаниядан 5та гол\nЕвропа чемпионати саралаши доирасида яна 3та гурухда сунгги тур уйинлари якунланди. Сунгги тургача муросасиз кураш кечган D гурухидан якуний натижаларга кура, Швейцария ва Дания Европа чемпионати йулланмасини кулга киритди. Муддатидан аввал Еврога чикиш масаласини хал килган Испания ва Италия навбатдаги йирик галабаларни нишонлашди. Италия Арманистон дарвозасига 9та гол, Испания Руминияга …


АҚШ: Капитолийга ҳужумда иштирок этган “шомон” 3 йилу 5 ойга қамалди\n05 декабр 2021, Тошкент вақти: 17:08\nАҚШ суди шомон кийимида жорий йил бошида Капитолийга ҳужумда қатнашган аризоналик Жейкоб Ченслини уч йилу беш ойлик қамаш ҳақида ҳукм чиқарди.\nПрокурорлар шомонни тўрт йилдан кўпроқ муддатга озодликдан маҳрум этишни сўрашган. Адвокатлар бу муддатни 10 ой билан чеклашни сўрашаётган эди. Уларнинг иддаосича, Ченсли шизофрения, асаб бузилиши ва депрессиядан азият чекиб келади. Судланувчи маҳкамада айбини бўйнига олган.\nКапитолийга ҳужум чоғида Ченсли антиқа уст-боши ва шохдор мўйнали қалпоғи билан эсда қолган. У сенатда вице-президент Майк Пенснинг столи олдида суратга тушган. Бу сурат ОАВ ва ижтимоий тармоқларда кенг тарқалган.\nЖейкоб Ченсли 9 январь куни қўлга олинган. Ўша куннинг ўзида унга Капитолийга куч билан кириб олиш ва жамоат тартибини бузиш айблови қўйилиб, кейин ҳибсга олинган.\nАҚШнинг ўша пайтдаги президенти Дональд Трампга тарафдор бўлган бир гуруҳ шахс 6 январь куни демократ Жо Байденнинг 3 ноябрь кунги президент сайловида қозонган ғалабаси тасдиқланиши маросимини бузиш учун Капитолий биносига бостириб кирган эди. Ҳужумдан сўнг полиция зобити дохил беш киши ўлгани маълум бўлган.\nКапитолийдаги воқеалардан олдинроқ ўша куннинг ўзида Дональд Трамп Оқ уй яқинида ўз тарафдорлари митингида нутқ сўзлаган. Ўз сўзида у президент сайлови натижалари сохталаштирилгани ҳақида ўз юристлари судларда исботлай олмаган иддаоларни тилга олган.


Sochlar - DAVOLASH\nАвтор Davo На чтение 9 мин Просмотров 219 Опубликовано 10.09.2017\nSochlar ўстириш учун маслахат…!!!<<ўқинг фойдалик>> Соч ҳам бир ҳусн, айниқса миллийлик уфуриб турадиган ўзбекона гўзал қизларнинг гўзаллигида узун, қалин, соғлом сочларнинг ўрни бўлакча.\nСочларига қандай парвариш қилишни фойдали ва оддий усулларни қидираётган гул қизларжонларга йенгиллик яратиш мақсадида сочлар парвариши ҳақида мазмунли мақола тайёрлашга ҳаракат қилдик. •\nСочингизни юваётганда мазкур қоидага амал қилишга одатланинг: соч ювишда сув ҳарорати 35-45 даража оралиғида бўлиши лозим.\nСочлар қанча ёғли бўлса, сув ҳарорати шунча паст бўлиши керак. Кўпчилик аёлларимиз еса аксинча сочларини бошни куядиган даражада иссиқ сувда ювишади. Сочингиз жилвакор бўлиши учун уларни ювиб бўлгач, 1 литр сувга 1 чой қошиқ сирка ёки лимон кислатаси қўшилган сувда чайинг. •\nЎта қазғоқланган, шунингдек тез тўкилувчи сочларга даво сифатида янги карам шарбати бошга едиртириб сурилади.\nБундай холларда дарров учи томондан кесиш керак. Гуллаганда ўсиши хам бироз секинлашади ва нурсиз бўлиб қолади.\nСочларингиз гўзал бўлишни истасангиз, тановул қилаётган маҳсулотларингизга аҳамиятли бўлинг.\nСочлар тўкилишига қарши марганес яхши фойда беради. У — дуккакли маҳсулотлар, олма, олҳўри, салат барглари, селдерей, қорағат (смородина), лавлаги, бақлажонда бўлади.\nКремний сочларни «гуллаши», синишидан асрайди. Нон, бодринг, қовоқча, помидор, редиска кремнийга бой.\nҚазқоқдан қутилишни истаганлар учун еса олтингугурт керак. Тухум сариғи, саримсоқ пиёз, пиёз, денгиз маҳсулотлари олтингугуртга бой.\nТезда ёғланиб кетаверадиган сочларга ханталли қўлбола шампун яхши натижа беради.\nБунинг учун икки литр илиқ сувга бир ош қошиқ хантал кукунини соласиз ва шу аралашмада сочлар ювилади. Бундай шампунни қўллагандан кейин сочларни нохуш ёғланишидан анча вақтгача халос бўлинади.\nЛондонлик мутахасисларнинг айтишич, калта сочлар учун 6 мл (1 чой қошиқдан бироз кўп), ўртача узунликдаги сочлар учун 8 мл (1,5 чой қошиқ), узун сочлар учун еса 10 мл (1 ош қошиқ) шампун йетарли.\nУни сочларга бир текис суртиб, сўнгра айланма ҳаракатлар билан кўпиртириш лозим. Шампунни бошда ортиқча ушламанг, бундан сочлар оғирлашиб қолади. Сочни шампун билан ювгандан кейин бир неча марта илиқ сувда чайинг.\nСўнгра соч илдизидан бир сантиметр юқоридан бошлаб, унга балзам ёки кондицанер суртинг. Сочларингиз саломат ва гўзал бўлишини истасангиз, уларга мос келадиган шампун танлашингиз зарур.\nМасалан, қуруқ сочларга мўлжалланган шампун таркибида парваришловчи воситалар бор. Ёғли сочларга мўлжалланган шампунларда еса ёғ ажратилишини назорат қилувчи қўшимчалар бўлади. Бирор бир шампунни ишлатганингиздан кейин бошингиз қичишса, у сизга мос келмайди.\nСоч ювишда шампун ўрнида куйидаги табиий воситалардан фойдаланиш мумкин: Қадимдан қўлланиб келинган восита – қатиқ хақиқатдан хам сочга жуда фойдалидир. У соч толаларида узига хос қобиқ хосил қилиб, уни турли зарарли таъсирлардан химоя қилади, озиқлантиради. Қатик сочга 20 – 30 дақиқага суртилиб, сўнг шампун билан ювилади.\nТухум хам соч ювишда ажойиб воситадир. Унинг таркибида барча фойдали аминокислоталар мавжуд Ишлатишдан олдин озгина или к сувда купиртирилиб, сочга суртилади.\nТухум купиртирилиб, 1 чой қошиқ спирт ва бир – неча томчи лимон шарбати қушилади. Аралашма бош терисига ва соч толаларига суртилади. Бу восита ёгли сочлар учун тавсия қилинади.\nСочни мунтазам равишда озиқлантириш унинг яхши усишига шароит яратиб, унинг жилвакор, соглом булишини таъминлайди. Бунда қуйидаги соч никобларидан фойдаланишингиз мумкин: Сабур никоби: 1 ош қошиқ асал, 1 ош қошиқ сабур (алое)\nШарбати, 1 чой қошиқ қирричдан утказилган саримсоқ(чеснок) ва тухум сариги. 20 дақиқага суртилади. Бу никоб ёғли сочлар учундир. • Асалли никоб: 2 чой қошик асал, 2 та тухумнинг сариги ва озгана канакунжут мойи. Бу ниқоб соч тукилишида, казгокда яхши самара беради. 40 дакикага суртилади.\nВитаминли никоб: 1 та тухумнинг сариғи, 1 ош қошиқ усимлик мойи ва бир – неча томчи А ва В витаминлари қушилади. 30 – 40 дақиқадан сунг ювиб ташланади.\nКартошкали ниқоб: хом картошканинг 2 ош қошиқ шарбати, 2 ош қошиқ сабур шарбати ва 20 гр. асал. Аралашма соч илдизларига уқалаб суртилади ва 2 соатга иссиқ қилиб уралади. Бу никоб соч тукилишида қулланиб, хафтада 2 марта фойдаланиш лозим.\nКонякли ниқоб: 4 ош қошиқ асал, бир рюмка коняк, 1 та тухум сариғи. Бир хил масса хосил булгунча купиртирилади. Сунг 25 дақиқага иссиқ қилиб ураб қуйилади. Бу ниқоб сочларга чиройли жило беради.\nЗайтун ниқоби: иситилган зайтун мойига 1 чой қошиқ лимон шарбати, тухум сариги ва бир – неча томчи А витамини қушилади. Илик аралашма сочларга, бош терисигасуртилиб, 1 – 2 соат давомида ушланади. Курук сочга ега қизларга бу ниқобдан фойдаланишлари мумкин.\nКўп аёллар мода ва гўзаллик орқасидан қувишда баъзан шошқалоқлик билан иш кўрадилар. Бу кўпроқ сочларга боғлиқ бўлади. Гўзал аёлларимиз ўзига хос соч турмаклари билан атрофдагиларни ҳайратга солмоқчи бўлиб, соч толаларига зиён йетказадилар.\nСочни бўяш, кимёвий йўл билан жингалак қилиш, юқори ҳароратда термо асбоблар ёрдамида сочни турмаклаш, таранг ва сифациз резинка ва соч тўғнағичлар тақиб юриш – буларнинг ҳаммаси сочнинг кўриниши ва соғломлигига салбий таъсир кўрсатади.\nНатижада соч ранги хира тортиб, “похол уюми”га ўзшаб қолади, ҳаддан ташқари қуруқ ва синувчанлиги кузатилади. Уй шароити ва гўзаллик салонларида сочни қандай парвариш қилиш ва унга жозибадорлик бахш етиш ҳақида МедАбоутМе ҳикоя қилади.\nСочлар гўзаллиги: қуруқ ва синувчан сочлар. Сочларнинг қуруқ ва синувчан бўлиши, теридаги ёғларнинг йетарли даражада ишлаб чиқилмаганлиги асоратидир.\nБу кенг тарқалган сабаблардан бири бўлиб, соч учининг гуллаши, бошда қазғоқ ва бошқа тери касалликларининг пайдо бўлиши, соч тўкилиши каби қўшимча белгилар билан характерланади. Соч синувчанлигининг иккинчи, тез-тез учраб турадиган сабабларидан бири сифациз ёки таркиби кўплаб кимёвий компонентлардан иборат бўлган косметик воситалардан нотўғри фойдаланишдир.\nСоч синувчан ва мўрт бўлишига яна бир сабаб уни нотўғри ювишдир. Сочлар жилосизлиги ва мўртлигининг яна бир сабаби ички касалликлар. Кўпинча, сочлардаги ўзгаришлар ошқозон-ичак фаолияти бузилиши; антибиотик ва бошқа дори воситалари таъсирида келиб чиққан гормонал ўзгаришлар; темир моддаси йетишмаслиги натижасида юзага келган камқонликдан келиб чиқади.\nҚаттиқ ҳаяжон, тушкунлик, тинимсиз ишлаш, мунтазам уйқуга тўймаслик ва норасионал овқатланиш ҳам сочларнинг мўрт бўлиши ва синишига олиб келади.\nКасалликларнинг олдини олиш – соғлом ва гўзал сочлар гаровидир. Сочларни аъло даражада сақлашнинг енг самарали усули – бу касалликларнинг олдини олиш. Сочлар синмаслиги учун нима қилиш керак? Биринчи навбатда кун тартиби ва овқат расионингизни кўриб чиқинг. Кунни шундай ташкил етиш керакки, чарчоқ ва тушкунликлардан холи бўлсин.\nОвқат таркибига кўпроқ сабзавот, кўкат ва мевалар қўшиш тавсия етилади. Сочлар парваришида асосий еътибор косметик воситалар танловига қаратилади. Шампун, балзам ва саноатда ишлаб чиқарилган ҳар турли ниқобларнинг табиийларидан фойдаланишга ҳаракат қилинг. Турли бўёқлар, қўзғатувчанликни оширувчи моддалардан фойдаланманг.\nҚуруқ ва мўрт сочлар учун ўсимлик ёғи ва витаминлардан иборат таркибида сулфат бўлмаган шампунлар тавсия етилади.\nСочлар жилосини сақлаш учун термо асбоблар (плойка, соч текислайдиган ва фен), аммиакли бўёқлар билан бўяш ва бош кийимсиз очиқ қуёш остида узоқ қолиб кетишдан сақланиш лозим. Сочларни соғлом асрашда ёғоч ёки пластик тароқдан фойдаланишингиз мумкун, металл тароқлар еса нафақат сочга, балки бош терисига ҳам зиён йетказади.\nСочни мустаҳкамлаш рецептлари. Сочни мустаҳкамлаш рецептлари жуда кўп бўлиб, ҳар ким ўзига мос вариантни танлайди. Аввало, сабабини билиш учун мутахассисга мурожаат қилиш керак.\nТекширувда ташқи белгиларга қараб, трихолог қисқа муддатларда соч мўртлигига барҳам бериш учун бир қатор косметик воситалар ва салонда даволаниш тадбирларини танлаб беради. Бунда витаминлар, ўтлар екстрактидан иборат махсус доривор бирикмалар соч илдизларига суртилади.\nСочларни фақат салондаги муолажалар билан емас, балки уй шароитида ҳам махсус ниқоблар ёрдамида мустаҳкамлаш мумкун. Масалан, қатиқдан тайёрланган ниқоб. Қатиққа Б гуруҳидаги витаминлардан ампулада солинади, 5-7 марта қўллангандан сўнг соч ўз ҳолига келади.\nҚатиқли ниқобнинг самарадорлигини ўсимлик ёғи (кастор ёғи, зиғир ёғи, зайтун ёғи) ошириши мумкун. Улар сочни намлантиради, қуруқликни йўқотиб, сочга жило беради. Соч толаларини тиклашда асалли ниқоб ҳам фойдали. Албатта табиий ва сифатли асалдан фойдаланиш лозим. Бунга қўшимча сифатида ўша ёғлар, витаминли ампулалар ва сут керак бўлади.\nСочлар ва тирноқлар\nАслида, бу тирик тана аъзолари емас, аммо бу борада аёлларнинг фикрлари ўзгача, яъни уларнинг тирноқ ва сочларига қанча пул сарфлашларини ҳисобласангиз ҳайрон қоласиз.\nЮздаги туклар тананинг бошқа жойдагиларга нисбатан тезроқ ўсади.\n12. Кун ора инсон ўртача 60 – 100 соч толаси йўқотади.\n13. Аёл кишининг соч диаметри еркак кишиникига нисбатан 2 марта кичикроқ.\n14. Инсоннинг бир соч толаси 100 г га яқин юкни кўтара олади.\n15. Ўрта бармоқдаги тирноқ бошқа бармоқдаги тирноқлардан тезроқ ўсади.\n16. Шимпанзе танасининг 1 см квадрат қисмидаги туклар сони инсон бошининг 1 см квадрат қисмидаги соч толалари билан тенг миқдорда екан.\n17. Малла сочли одамларда бошқа тусдаги сочли одамларга нисбатан соч толалар сони кўпроқ екан.\n18. Қўлимиздаги тирноқлар оёқлардаги тирноқларга нисбатан 4 марта тезроқ ўсади.\n19. Инсон сочининг ўртача умр давомийлиги 3-7 йил ҳисобланади.\n20. Сезиларли кал бўлиш учун сочларни ярмини олиб ташлаш керак бўлади.\nИнсон сочи доимий янгиланиб туради.


ОРАМИЗДАН АЖОЙИБ ИНСОН КЕТДИ | Huquq Olami\n← Бахтиёр менинг чин дўстим эди\nГени ўзгартирилган сиёсий тузум →\nОРАМИЗДАН АЖОЙИБ ИНСОН КЕТДИ\n4 май куни тонги 714 да қўл телефоним жиринглади. Қарасам Бахтиёр аканинг номери. Ҳар сафар Бахтиёр ака менга қўнғироқ қилса менинг кўнглим кўтарилар эди. Шунинг учун мен Бахтиёр ака қўнғироқ қиляпти, деб ўйлаб телефонни хурсанд бўлиб кўтардим. Лекин телефондан Бахтиёр аканинг овози эмас, ўғли Ҳусаннинг овози келди ва «Озода опа, мен Ҳусанман, дадамни ҳозир тонгда бериб қўйдик», деб айтди. Мен бу гапни эшитиб шок ҳолатга тушиб қолдим, чунки биз ажойиб инсон Бахтиёр Ҳамроевдан айрилиб қолганимизни тушуниб етдим.\nБугун мен 9 май «Хотира ва Қадрлаш куни» муносабати билан Бахтиёр Ҳамроевни эсламоқчиман. Бахтиёр ака ҳақиқатдан ҳам ажойиб инсон эди. У киши мен каби оила аъзолари қамалган одамларга қўлидан келганча ёрдамини аямасди. Менга: «Озода, мен укам учун қўлимдан келган ҳар қандай ишни қиламан» дерди. Ҳар сафар Бахтиёр аканинг уйига борсам биринчи навбатда «Азамжоннинг соғлиги яхшими?» деб сўрар эди. Мен «Жаслиқ»қа кетсам ҳам, келсам ҳам: «Келяпсанми, етиб келдингми, кирдингми, кўриб чиқдингми?» деб тинимсиз қўнғироқ қилиб турар эди. Мендан соғлигини эшитиб: «Асосийси соғлиғи яхши бўлса, ҳаммаси яхши бўлади» деб айтар эди.\nЎзининг соғлиги яхши бўлмаса-да, лекин қамоқда қолган инсон ҳуқуқи ҳимоячиларини соғлиғи ҳақида қайғурар эди. Касаллигини эшитиб 2 – 3 марта уйига кўргани бордим. Лекин ҳеч ҳам ўламан деб айтмас эди. Мен тушкунликка тушсам у киши менга: «Ҳали Азамжон чиқади, ўғлингнинг тўйида ўйнаймиз» деб айтар эди. Охирги марта, адашмасам 10 апрел куни, Бахтиёр аканинг уйига борганимда зўрға юриб қоғоз қалам олиб ёзишга тушди. «Азамжоннинг чиққанини кўрармиканман?» деб айтди. Мен: «Бахтиёр ака, ундай деманг, сиз албатта кўрасиз» деб айтган эдим. 10 ёки 11 апрел куни келиб кетгин деб қўнғироқ қилувди. Озодбек икковимиз бориб келдик, бирга чой ичдик. «Озодбек худди дадасининг ўзи-я!» деб, Озодбекни ўпиб, ёнига ўтқазиб: «Чой ичамиз икковимиз» деди. Мендан: «Азамжонни соғлиги ҳақида гапириб бер» деб айганларимни ёзиб олди. Мен «Жаслиқ»қа борсам, Озодбекнинг дадаси ҳам биринчи навбатда «Бахтиёр ака қандай?» деб сўрар эдилар.\nБахтиёр ака «Акам яхшими?» деб мендан дадамни ҳам жуда кўп сўрар эди. Ўзининг шунча дарди бўлса-да, лекин мен каби юраги дардга тўла одамларнинг дардини тинглар ва уларга далда бўлар эди. У киши ҳуқуқ ҳимоячилик фаолияти давомида жуда кўплаб тазйиқларга учради. Лекин шунда ҳам ўз фаолиятидан кечмади. Сўнгги дамгача инсон ҳуқуқлари учун хизмат қилиб кетди. «Оёқдан йиқилгунимча Азамжон учун курашаман» деб таъкидлар эди. Ҳақиқатан ҳам Бахтиёр ака оёқдан йиқилгунча инсон ҳуқуқлари учун курашди. Қатор халқаро ташкилотларнинг йиғилишларида, элчихона ходимлари билан бўлган учрашувларда у қамоқдаги инсон ҳуқуқлари ҳимоячиларини озод этилишини сўраб мурожаатлар қилиб келди.\nБахтиёр ака кўролмай кетган яхши кунларни фарзандлари кўришини, Оллоҳ жойларини жаннатдан қилишини сўраймиз. Биз сиз қилган хизматларни ҳеч қачон унутмаймиз. Ҳар доим бизнинг ёдимизда бўласиз. Охиратингиз обод бўлсин!\n7 май 2013 йил, Жиззах.\nҚИЗИМНИНГ ХАТИГА ҚЎШИМЧА\nЖиззахдаги уйимга ён қўшни бўлган хонадонда Икромжон исмли бир йигит оиласи билан яшайди. Олий маълумотли врач, ўз вақтида танилган шифокор бўлган бу йигит негадир руҳий хасталикка учраган. Эрталабдан кечгача уйи олдида сигарет чекиб, ўтган-кетганга қараб ўтиради, деярли гапирмайди.\nБир сафар Тошкентдан келганимда у касалига доир бир иш билан Тошкентга бормоқчи бўлиб турган экан. Қайтишда уни машинамга миндириб олиб кетдим. Ҳамроҳинг гапирмаса одам зерикар экан. Мен унга гапира бошладим. Кафедрада бирга ишлайдиган, асли тўйтепалик Муртазо Бўрибоев деган дўстим бор эди. Мен уни, у эса мени, ҳақиқий дўстим деб ҳисоблардик. Ўша сафаримдан сал кун илгари Муртазо жигар циррози туфайли оламдан ўтган эди. Муртазо ажойиб инсон, кучли математик эди.\nУ касалхонада ётганида мен уни 2-3 марта кўргани бордим. Охирги марта борганимда у ўлим билан юзма-юз экан: бурни, қулоғи ва оғзидан қон оқаётган экан. Унинг овози зўрға эшитиларди. У мена: Толибжон, Қуръони Каримнинг сураларидан биттасини ўқинг, деди. Мен ўқидим. Мендан кейин катта қийинчилик билан у ҳам битта сурани ўқиди. Шу пайт мени врач чақириб қолди. Олдига кирсам: “Сиз Бўрибоевга ким бўласиз?” деб сўради. Мен: “Дўсти бўламан. Нима гап?” дедим. Врач: “Дўстингизнинг вафот этишига 1-2 кун, балки соатлар қолди. У кишининг оила аъзоларига бориб айтинг, олиб кетишсин. Охирги соатларни оила аъзолари олдида ўтқазсинлар” деди. Шундай қилдик. Муртазо икки кундан кейин вафот этди. Уни Тўйтепадаги қабристонда онаси Тожихон аянинг ёнгинасида қабрга қўйилди.\nМен Икромжонга шу қайғули воқеани гапириб бердим. Икромжон бир фурсат жим ўтирди ва мен кутмаганда гапира бошлади: “Яхши инсон бу дунёга ҳам керак, нариги дунёга ҳам керак. Шунинг учун Аллоҳ яхши одамларни тезроқ Ўз ҳузурига чорлайди” деди. Мен қотиб қолдим – бу чуқур фалсафани мен илгари эшитмаган эдим. Мен қизимнинг фикрига тўлиқ қўшиламан: Бахтиёр ҳақиқатан ажойиб инсон эди. Унинг охиратини Аллоҳ обод қилсин! Амийн.\n7 май, 2013 йил, Франция.\nThis entry was posted in Бахтиёр ХАМРОЕВ. Bookmark the permalink.


Қишлоқ хўжалиги техникаси кўпаяди\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Қишлоқ хўжалиги техникаси кўпаяди\n02.02.2018 | |\n“Ўзагролизинг” акциядорлик жамиятининг вазифаси мамлакатимиз қишлоқ хўжалигини техника билан таъминлашдан иборат. Айни пайтда ушбу жамият 35 мингдан ортиқ фермер хўжалиги ва машина-трактор паркига ҳамда соҳадаги қатор корхоналарга лизинг асосида замонавий қишлоқ хўжалиги техникасини етказиб беряпти.\nМаълумотларга кўра, “Ўзагролизинг” акциядорлик жамияти томонидан 2001 йилдан то шу кунга қадар 2 триллион 185 миллиард сўмлик қийматдаги 65 219 та техника етказиб берилган. Қишлоқ хўжалиги техникаларининг тури 2018 йилда 80 тага етказилиши кўзда тутилмоқда.\n“Ўзагролизинг” АЖ бош директори Ҳасан Имомовнинг билдиришича, қишлоқ хўжалигида фойдаланиладиган техника ишлаб чиқарувчи 14 корхона билан алоқа ўрнатилган, 69 турдаги техника, жумладан, доминатор комбайнидан тортиб, ер ағдарадиган уч турдаги омочларгача юртимизда тайёрланяпти. Хориждан фақат хашак ва сомон пресслайдиган ускуналар келтирилади. Жорий йилдан бошлаб, ушбу ускунани ҳам ўзимизда ишлаб чиқариш йўлга қўйилади.\nЛизингга бериладиган техника учун бошланғич тўлов амалга оширилгач, суғурталанади, кафиллик олинади ва шундан сўнг уч ойдан то беш ойгача вақт ичида эгасига етказилади. Айтилган талаблар ўз вақтида бажарилса, фермерга ҳеч қандай муаммосиз техника ажратилади. Техника 12 йил муддатга берилади.\nМутахассиснинг қайд этишича, далада ишлатиладиган чопиқ, культиватор трактори 10 йил, чигит экадиган сеялка 3 йил хизмат қила олади. Шунингдек, боғ ва токзорлар орасида ишлатиладиган кичик, ихчам техникалар ҳам тайёрлана бошланган. Техниканинг “умрини узайтириш” эса унинг эгасига ҳам боғлиқдир. Мабодо, лизингга олинган техникада носозлик аниқланса, уни техникани ишлаб чиқарувчи корхонанинг ўзи бартараф этади.\n“Ўзагролизинг” акциядорлик жамиятидан 2017 йилда фермерлар томонидан 33 та пахта териш машинаси харид қилинган. Жорий йилда бу миқдор 1,5 мингтага етиши айтилмоқда.


"Курск" фожеаси Путиннинг илк ёлғони бўлган эди"\n"Курск" атом сув ости кемаси қурбонларига Украинада ўрнатилган ёдгорлик.\n"Курск" атом сув ости кемаси чўкиб кетганига 15 йил тўлди. 2000 йилнинг августида кемада чўкиб кетган 118 денгизчидан 55 нафари оиласи адвокати бўлган ҳуқуқшунос Борис Кузнецов ўша фожеани Россиянинг энг янги тарихидаги ўта муҳим ҳодиса сифатида баҳолайди.\nКузнецовнинг айтишича, Владимир Путин ўзининг ёлғонларини ўша фожеадан бошлаган. "Курск" ҳалокати ва унинг оқибатлари тўғрисидаги гаплари Путиннинг “илк ёлғонлари” эди.\n“Ёлғонлар Курск чўкиши билан бошланган. Курск чўкиб кетганидан кейин ҳукумат ҳуқуқ-тартибот тизимларига аралаша бошлади. Ҳукумат барча оммавий ахборот воситаларини ўз бошқаруви остига ола бошлади.Россияда демократия томирларини кесиш кўп маънода айнан шундан бошланган”, дейди Кузнецов.\n67 га кирган Кузнецов чўкиб кетган денгизчилардан 55 нафари оиласи адвокати бўлган. АҚШ Кузнецовга сиёсий бошпана берган. Россия ҳукумати унга қарши жиноий иш очган ва уни қўлга олиш учун халқаро қидирув эълон қилган. Ҳуқуқшуносни Россия судида Федерал хавфсизлик хизмати парламент аъзосининг суҳбатларини ноқонуний равишда ёзиб олганини кўрсатиб бергани учун давлат сирларини ошкор қилишда айблашди.\nКузнецов бу айбловлар уни катта аҳамиятга эга юридик ҳаракатларига тўсқинлик қилиш мақсадида қўйилганини айтади.\nКурск сув ости кемаси 2000 йил 12 август куни Баренц денгизида олиб борилаётган кенг миқёсдаги ҳарбий машқлар давомида чўкиб кетган.\nЎша пайтда Россия чиндан бошқача мамлакат бўлган. Воқеа содир бўлганида Путин президентлик курсисига ўтирганига эндигина бир неча ой тўлган эди. Миллий телевидениени олигархлар бошқарган, уларнинг ҳукумат билан алоқалари нотекис бўлган пайт эди.\n2000 йилнинг октябрида Россиянинг ОРТ миллий каналида таниқли журналист Сергей Доренко Курск фожеасига бағишлаб тайёрлаган бир соатлик махсус дастур эфирга узатилган.\nЎша пайтда каналга олигарх Борис Березовский етакчилик қилган. Доренко фожеани бошқаришда ҳукумат йўл қўйган хатоларни санаб берганидан кейин, қуйидагича хулоса қилган:\n“Курск ҳикояси ҳали тугагани йўқ. Биз илк савол ва хулосаларни тилга олдик. Асосий хулоса шуки, ҳукумат ҳеч биримизни ҳурмат қилмайди ва шунинг учун ёлғон гапиряпти. Энг муҳими, ҳукуматнинг бизга бундай муносабатда бўлишига ягона сабаб биз шунга йўл қўйиб бераётганимиздадир”.\nЯққол саросимага тушиб қолган Путин чўкиб кетган денгизчиларнинг рафиқалари ва оила аъзолари билан 2000 йилнинг 22 августида учрашганида ҳеч ким унга бақиришдан унга айбловларни қўйишдан қўрқмаган:\nКузнецов ўша йиғилиш Путин ҳаётидаги “энг ёмон лаҳза” бўлган бўлиши мумкин, деб ҳисоблайди ва бу ҳодиса ортидан президент бошқа бу аҳвол такрорланмаслиги учун жон-жаҳди билан кураша бошлаганини айтади.\nКузнецов Курск фожеасининг 15 йиллиги муносабати билан шу мавзуда ёзган китобининг иккинчи нашрини эълон қилди. Китоб “Чўкиб кетди” деб номланди. Америкалик журналист Ларри Кинг Путиндан Курскка нима бўлгани ҳақида сўраганида президент шундай жавоб берган: "Чўкиб кетди"\nКитобда Кузнецов фожеа содир бўлишида ҳукуматнинг айби ҳамда ўзининг воқеа тафсилотларини ўрганишга қаратилган ҳаракатларига Кремлнинг тўсқинлик қилгани ҳақида сўз юритади.\nҲукумат тайёрлаган 113 жилддан иборат ҳисобот ҳали ҳам сир сақланади. Ҳисоботнинг тўрт саҳифадан иборат қисқача мазмуни 2002 йилда оммага эълон қилинган.\nКузнецов "Курск" бошқа бир сувости кемаси билан тўқнашиб кетган, уни НАТО сувости кемаси чўктириб юборган ёки машқда қатнашаётган бошқа рус кемасидан келган “дўстона ўқ” сабаб чўкиб кетган қабилидаги фитна назариялари нотўғри, деб ҳисоблайди.\nКузнецовнинг айтишича, акустик далиллар ва кема кўрган зарарлар отишга тайёрланаётган торпеда ёнилғиси портлаб кетганини, бу портлаш сабаб орадан икки дақиқа ўтиб кемадаги ўнта торпеданинг кўпчилиги портлаб кетганини кўрсатади. Кеманинг айрим қисмлари фожеадан 14 ой ўтиб топилган. Иккинчи портлаш шунчалик кучли бўлган-ки, у келтириб чиқарган тебранишни Европа ва Аляскадаги сейсмографлар қайд этган.\nШундай бўлса-да, Кузнецов Путиндан бошлаб Россия ҳукумати ва армияси ҳали кўп саволларга жавоб бериши керак, деб ҳисоблайди. Кузнецов бош қўмондон сифатида Путин СССРдан кейинги Россия тарихидаги энг йирик денгиз машқини ипидан-игнасигача билиши керак бўлган, дейди.\n“У мутахассислар, қўмондонлар ҳисоботлари ва ҳарбий қўмондонлик ҳисоботларига қулоқ солиши керак бўлган. Бунинг барчасини бажариш мажбурияти бўлган. Аммо у бундай қилмаган”, дейди Кузнецов.\nАгар Путин шуларни бажарганида, Кузнецовнинг айтишича, у "Курск" бундан аввал бунақа торпедаларни ҳеч қачон ҳеч қандай вазиятда отмаганини билган бўларди. Балким у яна "Курск"нинг қочиш люкига қутқарувчи кемаларни улаш механизми ҳеч қачон текширилмаганини ҳам билган бўларди. Кўпчилик мутахассисларнинг айтишича, "Курск"даги махсус антиакустик қатлам туфайли механизмни сув ўтмайдиган қилиб ёпишнинг иложи бўлмаган ва шу сабаб Россия ҳарбий денгиз флоти кема люкини оча олмаган.\nКузнецовнинг айтишича, Буюк Пётр ҳарбий кемасидаги акустик оператор 12 август куни соат 11:28 да портлаш қайд қилган. Оператор портлаш содир бўлган жой "Курск" сузиб юрган жойда эканлигини аниқлаган. Аммо ҳеч қандай чора кўрилмаган.\n“Кема қўмондони ҳамда машқларнинг етакчилари нима қилиши керак бўлган? Улар портлашни аниқлашлари, унинг қаерда содир бўлганини топишлари ва унга нима сабаб бўлганини аниқлашлари керак бўлган. Улар бундай қилмаган”, дейди Кузнецов.\nБунинг ўрнига илк фожеада омон қолиб, кеманинг тўққизинчи бўлмасига қамалиб жон сақлаган 23 денгизчи ҳаёти хавф остида қолаверган.\n“Курск муаммога учрагани 23:30 да эълон қилинган. Яъни, 12 соатдан кейин. Ўша 12 соат беҳуда кетган”, дейди Кузнецов.\nДенгиз қўмондонлари Путинга Британия, Норвегия, АҚШ ва бошқа мамлакатлар таклиф қилган ёрдамсиз кемадагиларни қутқаришга ҳаракат қила олишларини таъкидлашган. Путин бундай ёрдамга фожеадан беш кун ўтиб рози бўлган.\nКузнецовга кўра, қўмондонлар Путинни ишонтиришаётганларида сувости қутқарув кемалари ҳеч қачон "Курск" билан биргаликда текширилмаганини билишган.\n“Аниғи шуки, бу кемалар турли сувости кемалари, жумладан, "Курск" билан ишлаш учун яратилган. Аммо уларни ҳеч ҳачон, бирор марта ҳам бирга текширишмаган – денгиз синовларида ҳам, сувости кемаси ишлаб юрган пайтда ҳам, машқларга тайёрланаётиб ҳам текширишмаган”, дейди Кузнецов.\n"Курск" фожеаси учун ҳеч ким жавобгарликка тортилмади. Кузнецов Путин денгиз флоти қўмондони адмирал Владимир Куроедовни ҳимоя қилиш учун “сиёсий қарорга” келганини айтади. Куроедов фожеа сабаб истеъфо беришни таклиф қилган. Аммо унинг таклифини қабул олишмади. Натижада Куроедов 2005 йилгача ишлиб, кейин нафақага чиқди.\nПутин 13 юқори лавозимли зобитни, жумладан, Шимолий флот қўмондони вице-адмирал Олег Бурцовни ишдан олди. Аммо уларнинг барчасига кўп ўтмай ҳукумат ёки ҳукумат бошқарувидаги ширкатларда юқори лавозимли ишлар таклиф қилинди.


Божхона тўловлари ставкасини компаниямиз белгиламайди — UzAuto Motors навбатдаги суд мажлиси ҳақида - UzNews.uz\nБожхона тўловлари ставкасини компаниямиз белгиламайди — UzAuto Motors навбатдаги суд мажлиси ҳақида\nКомпания учинчи шахсларнинг зиддият руҳидаги чақириқларини мутлақо номақбул деб ҳисоблашини билдирди.\nБугун, 16 октябрь куни UzAuto Motors АЖнинг Монополияга қарши курашиш қўмитаси махсус комиссиясининг 21/31-сонли ишига оид 2020 йил 19 августдаги қарорини ҳақиқий эмас деб топиш тўғрисидаги шикоят аризасини кўриб чиқиш бўйича ўтказилаётган суд жараёни давом этди.\nҚайд этилишича, UzAuto Motors АЖ автомобиль ишлаб чиқарувчиси ва Монополияга қарши курашиш қўмитаси ўртасидаги суд атрофида рўй бераётган оммавий баҳс-мунозаранинг конструктив ўзанга тушишига умид қилади. Компания учинчи шахсларнинг зиддият руҳидаги чақириқларини мутлақо номақбул деб ҳисоблайди, зеро гап иккита ташкилот ўртасидаги маданият ва ўзаро ҳурматга асосланган мулоқот ҳақида бормоқда.\nUzAuto Motors АЖ юридик бошқаруви раҳбари Рустам Шаймардонов қуйидагиларни маълум қилди:\nДепутат Кушербаев ўз интервьюсида унинг UzAuto Motors’га қарши курашидан мақсад автомобиллар импортига қўйилган божхона тўловларини пасайтириш эканлигини эълон қилди. Эҳтимол, бу ҳурматли Расул Хидиралиевични ҳайрон қолдирар, лекин божхона тўловлари ставкасини асло бизнинг компаниямиз белгиламайди. Аксинча – 2018 йилда янгиланган компания раҳбарияти ўтган муддат давомида корхонанинг бу омилга боғлиқлигини бартараф этиш учун қўлдан келган барча чораларни кўрди. Икки йилдан зиёдроқ вақт давомида турли хил имтиёзлар, преференциялардан воз кечиш, шунингдек ишлаб чиқариш самарадорлигини ошириш бўйича ишлар амалга оширилмоқда. Балки бугунги янгилик ҳам бизнинг бардавом оппонентимиз эътиборидан четда қолмагандир: 2019 йилда UzAuto Motors’нинг соф фойдаси 2,6 триллион сўмга етди. Ҳолбуки, 2016 – 2017 йилларда гап 4,8 триллион сўм зарар ҳақида борарди. Бироқ, депутат Кушербаев ва унинг айрим ҳамкасблари, яққол фактларни инкор қилиб, заводга давлат томонидан берилаётган афсонавий субсидиялар ҳақида таъкидлайдилар. Воқелик буткул ўзгача: UzAuto Motors ғазнага триллионлаб солиқ-у дивидендлар тўлайди, республикадаги энг йирик солиқ тўловчиларидан бири саналади. Ҳатто карантин даврида, кўплаб ташкилотлар давлатдан ёрдам сўраган бир пайтда, биз бюджетдан бир тийин ҳам олмадик, шунингдек ҳар бир ишчи ўрнини сақлаб қолдик. Нима бўлганда ҳам, божхона божлари ставкаси – бу компаниямиз жамоасининг эмас, балки парламент аъзоларининг ишларидир, шу сабабли депутатнинг алангали даъволари аввало ўзларига қаратилиши лозим.\nБутун интервьюнинг лейтмотиви депутат UzAuto Motors’га қарши курашда тўхташ ниятида эмаслиги”ни эълон қилишдан иборат. Бу ҳолда, босма, электрон ОАВ ва телеканаллар катта қизиқиш билдирган биринчи суд мажлисига келган Расул Хидиралиевичнинг кейинги тингловларга мутлақо ташриф буюрмаганлиги ҳайратланарлидир. Зеро, жараённи ўз кўзи билан кўрганда, у айрим тасаввурларини ўзгартирган бўлармиди” деб ёзади Рустам Шаймардонов.\nБундан олдин 2 октябрь ва 9 октябрь кунлари ҳам суд мажлиси ўтказилган эди.\n“Замин” фонди лойиҳасида 70 мингдан ортиқ чақалоқнинг эшитиш қобилияти текширувдан ўтказилади\n3 декабрь, 13:17\n“Снос” масаласида судда ютқазган ҳокимликлар давлат божидан озод қилиниши мумкин\n3 декабрь, 09:54\n2021 йилдаги қўшимча дам олиш кунлари тўғрисидаги президент фармонининг лойиҳаси эълон қилинди\n13 октябрь, 15:15\nЭнди байрамни кутиб ўтирмаймиз – Зойир Мирзаев бозорлардаги ярмаркалар ҳақида\nҲокимлар энди битта узр билан қутулмайди – Танзила Норбоева\n6 октябрь, 16:28\nАйрим турдаги маҳсулотлар ҳам мажбурий маркировкалаш тизимига ўтказилиши мумкин\n5 октябрь, 09:53


МОҲИГУЛ ВА ЭЪЗОЗА - ЗУЛФИЯХОНИМ ҚИЗЛАРИ САФИДА\nЖамият 12.03.2019 220\nЎзбекистон Республикаси Президенти Шавкат Мирзиёевнинг тегишли қарорига кўра, бу йил ҳам мамлакатимизнинг бир гуруҳ қизлари иқтидори, аъло хулқи, ноёб истеъдоди, зукколиги, ташаббускорлиги, ўқишдаги муваффақиятлари ҳамда таълим, фан, адабиёт, маданият, санъат, спорт соҳаларида ва жамоатчилик фаолиятида эришган алоҳида ютуқлари учун Зулфия номидаги Давлат мукофоти билан тақдирланишди.\nХалқаро хотин-қизлар куни муносабати билан ўтказилган байрам тантаналарида мукофот эгаларига совриндорлик дипломлари ва кўкрак нишонлари топширилди. Улар орасида икки нафар вилоятимиз вакили бор.\nТошкент давлат аграр университетининг 3-босқич талабаси Моҳигул Шукурова ҳамда Қарши шаҳридаги Абдулла Орипов номидаги ихтисослаштирилган умумий ўрта таълим мактаб-интернатининг 10-синф ўқувчиси Эъзоза Алишерова ана шундай нуфузли мукофотнинг 2019 йилги соҳибаларига айланишди.\nМоҳигул Шукурова Деҳқонобод туманида туғилган. Қишлоқ хўжалигининг мевачилик йўналишида илмий изланишлар олиб бормоқда. У шу пайтга қадар турли кўрик-танловларда фаол иштирок этиб, ғолибликка сазовор бўлган. Хусусан, Моҳигул 2016 йил Тошкент шаҳрида ўтказилган "I-Халқаро мева-сабзавот ярмаркаси", 2017 йилги "Х-Инновацион ғоялар, технологиялар ва лойиҳалар" Республика ярмаркасининг фаол иштирокчиси саналади.\n2013 йилдан буён "Ўзбекистоннинг жанубий вилоятларида олма зараркунандаларига қарши уйғунлаштирилган кураш усуллари самарадорлиги" мавзусидаги илмий тадқиқот ишларини олиб бормоқда. Тадқиқотлар натижаси ўлароқ "Боғларимизни асрайлик" номли илмий- оммабоп рисоласи, Германияда чоп этилган "Интегрированные меры против вредителей яблони на юге Узбекистана" илмий монографияси муаллифи.\n2017-2018 йилларда АҚШнинг USAID ташкилоти, Ўзбекистон Республикаси Олий ва ўрта махсус таълим вазирлиги ҳамда Қишлоқ ва сув хўжалиги вазирлиги томонидан ҳамкорликда уюштирилган "Йил давомида экологик соф, тоза ва сифатли мева, сабзавот ҳамда узум етиштириш" мавзусидаги иқтидорли талабалар ва магистрлар анжуманида "Истиқлол мевалари жамоаси билан 1-ўринни қўлга киритган.\nМоҳигул Шукурова 2018 йилда Ўзбекистон ёшлар иттифоқи стипендиянти бўлди. Шунингдек, Ўзбекистон хотин-қизлар қўмитаси томонидан ўтказилган "Ўзбекистон аёлларининг 100 та энг яхши инновацион лойиҳаси" кўрик-танловида "Иқтидорли қизнинг энг истиқболли инновацион ғояси" номинацияси бўйича ғолибликни қўлга киритди.\nУ замонавий ахборот технологиялари бўйича ҳам чуқур билимга эга. Интернет тармоғи орқали ёшлар билан маънавий-маърифий тадбирларга оид мавзуларда онлайн мулоқотларни ўтказиб келмоқда.\n- Ўзим Косон туманида туғилганман, - дейди Эъзоза. - Ёшлигимдан шеър ёзишга, бадиий китоблар ўқишга меҳрим баланд. Ана шу қизиқишим мени Президентимиз ташаббуси билан Қарши шаҳрида очилган Абдулла Орипов номидаги она тили ва адабиёти фанини чуқурлаштириб ўқитишга ихтисослаштирилган мактаб-интернатига етаклади. Мана шундай нуфузли мактабга қабул қилинишим мени янада олға ундади. Айниқса, бу ердаги адабий муҳитдан янада илҳомланиб, Ватан, она, дўстлик, меҳр-муҳаббат ва она табиатимиз ҳақида жўшиб шеърлар ёза бошладим.\nЁш ижодкор шеърлар ёзиш билан бир қаторда, "тил билган - эл билади" нақлига ҳам амал қилади. Ҳо-зирда рус, инглиз, япон тилларини мукаммал билади ва бемалол мулоқот қила олади. Эндиликда француз тилини ўрганишни бошлаган.\nЭъзоза Алишерова ўтган йил июнь ойида Япония илм-фан ва технологиялари агентлиги томонидан ташкил этилган халқаро анжуман чоғида хорижлик тенгдошлари билан фикр алмашди, "Sakura science program" дастури бўйича кунчиқар юрт таълим муассасаларида бўлди. У ердаги таҳсил жараёни, инновацион лойиҳалар билан танишди. Мейжо университетида ўтган конференцияда ўзи каби қатор хориж ёшлари билан Нобель мукофоти совриндори Хироси Амано маърузасини тинглашди. Тадбир давомида Абдулла Ориповнинг Эъзоза томонидан инглиз, япон тилларида ўқилган шеърлари йиғилганларда катта таассурот қолдирди.\nДарҳақиқат, Қашқадарёда, бутун юртимизда Моҳигул ва Эъзоза каби иқтидорли ёшлар кўп. Муҳими, улар маънавиятга тикилган сармоянинг ҳосили сифатида шиддат билан бўй чўзмоқда.


БМТ саммити ниҳоясига етмоқда\nБугун Польшанинг Познан шаҳрида БМТнинг атроф-муҳит саммити якунига етади. Учрашувда 190 давлатнинг 10 мингдан зиёд вакили қатнашмоқда.\nСаммитдан мақсад глобал иқлим ўзгаришининг олдини олиш бўйича имзоланган Киото протоколининг амал қилиш муддати 2012 йилда тугаганидан сўнг унинг ўрнига янги келишув ишлаб чиқишдан иборат.\nКиото протоколи дунёнинг 37 давлати зиммасига атмосферага чиқараётган ис гази миқдорини беш фоизга камайтириб, 1990 йил даражасига тушириш вазифасини юклаган.\nПайшанба куни саммитда чиқиш қилган БМТ Бош котиби Бан Ки Мун дунё икки муаммо, яъни иқлим ўзгариши ва иқтисодий бўҳронга қарши курашда ортга чекинмаслиги кераклигини таъкидлади.


Қуръоннинг ҳеч бир жиҳати беҳикмат эмас... | Azon.uz - Ахборот-таҳлилий портал\n1726 08:00 08.02.2020\n«Ўғри эркак ва ўғри аёлнинг қўлларини кесинглар» - /Моида, 38-оят/ - Ўғирлик ҳар икки жинсда ҳам қабиҳ ишдир. Лекин, ишлашга қодир бўлгани учун эркакдан бу иш содир бўлиши қабиҳроқдир\n«Зинокор аёл ва зинокор эркак, икковларидан ҳар бирини юз даррадан уринг» - /Нур, 2-оят/ - Зино ҳар икки жинсда ҳам қабиҳ ишдир. Бироқ, аёл кишининг ҳаёси туфайли ундан бу иш содир бўлиши қабиҳроқдир. Шу боисдан биринча аёл билан бошлади.\nСаид ибн Мисфир\nҚуръон ҳукмлар шариат Махсус Оят Моида нур


Италия Ливиядаги ҳарбий амалиётларда фойдаланиши учун АҚШга ўз ҳудудидан база ажратмоқчи\n11:36 / 04.08.2016\nИталия ҳукумати АҚШнинг мамлакат ҳудудида махсус база учун жой ажратиши борасидаги сўровига ижобий жавоб қайтарди. АҚШ ушбу базадан Ливияда жойлашган ИШИД жангариларига авиазарба бериш учун фойдаланади. Бу ҳақда Reuters хабар бермоқда.\n«Ҳукумат итальян базаси ва ҳаво кенгликларидан фойдаланиш борасидаги сўровга ижобий жавоб беришга тайёр. Шунингдек, ҳозирги ҳаракатлар самарали натижа берса, операцияларга қўшилишга ҳам тайёр», — деди мамлакат мудофаа вазири Роберта Пинотти.\nУ, шунингдек, Италия ҳукумати икки томонлама музокараларга тайёр эканлигини билдириб ўтган.\nИталия Ливия махсус база\nЎрта ер денгизида бир кунда 335 муҳожир қутқариб қолинди\nКаддафий тузумининг Бельгиядаги ҳисоб-рақамларидан миллиардлаб евролар йўқолгани аниқланди


ШАФФОФЛИК — АДОЛАТ ЙЎЛИ / ADOLAT ижтимоий-сиесий газетаси\nЁшлар масаласи давлатимиз сиёсатининг устувор йўналишларидан бири саналади. Ёшларнинг илм олиши, касб-ҳунар эгаллаши учун яратиб берилаётган шарт-шароитлар ўзининг кўлами ва сифати билан алоҳида аҳамиятга эга. Айниқса, олий таълим муассасаларига иқтидорли, билимли йигит ва қизларни ўқишга қабул қилиш масаласи йиллар давомида халқимизни ўйлантириб келаётган долзарб муаммолардан бири саналади.\nАтрофимиздаги айрим нопок, товламачи, фирибгар кимсаларнинг ноўрин хатти-ҳаракатлари туфайли халқимизда тест синовларига нисбатан ишонч йўқолди. Телефон, шпаргалка, чип каби воситаларга ружу қўйилди. Энг ёмони, салбий йўллар билан ўқишга олиб кириб қўйишнинг хуфиявий механизми шаклланди.\nПрезидентимиз фаолиятининг дастлабки кунларидан бошлабоқ бу иллатларга қарши муросасиз кураш бошланди. “Коррупция тўғрисида”ги қонуннинг қабул қилиниши, пора берган ҳам, пора олган ҳам қонун олдида бирдек жавобгар саналиши ҳақидаги бандлар юқоридаги каби ноқонуний йўлларни ахтараётган кимсаларнинг ҳаракатларига бирмунча чек қўйди.\nТажрибадан маълумки, салбий ҳолатларнинг сезиларли қисми ижодий имтиҳонлар билан боғлиқ ҳолда юзага келади. Ижодий ишларга нохолис ёндашиш, уларни баҳолашда таниш-билишчилик, гуруҳбозлик, маҳаллийчиликка йўл қўйиш олий таълим муассасаларидаги ижтимоий муҳитнинг бузилишига, жиноятчиликнинг келиб чиқишига сабабчи бўлаётган эди. Бу йилги тест синовларига алоҳида тайёргарлик ишларининг ташкиллаштирилиши, ижодий имтиҳонларда адолат, ҳалоллик ва шаффофликнинг таъминланиши ота-оналар ва абитуриентларнинг ҳақли эътирофларига сабаб бўлмоқда.\nТаассуфки, шунча янгиланишларга, таълим соҳасидаги ислоҳотларга қарамасдан олий таълим муассасаларининг девори тагида ғимирлаб юрган, лақма кимсаларни ўз тўрига илинтириш пайида бўлган фирибгарлар ҳамон орамизда топилиб турибди.\nҲурматли ота-оналар ва абитуриентлар, кўзингизни очинг. Имтиҳонлар жараёни тегишли давлат органлари назоратида турибди.\nИмтиҳон жараёнлари барчага очиқ-ойдин кўрсатилиб, имтиҳон олувчилару абитуриентларнинг хатти-ҳаракатлари ташқаридан кузатиб турилади, синовларда шаффофлик, адолат таъминланади. Шаффофлик ва адолат эса энг мақбул йўлдир.\nАлишер Навоий номидаги Тошкент давлат ўзбек тили ва адабиёти университети бўлим бошлиғи\nАзалий қадриятлар замирида хайру саховат...\nҚарши шаҳрида етим ва ота-она қарамоғидан маҳрум бўлган болалар учун мўлжалланган турар-жой биноси фойдаланишга топширилди....


..:: ISLOM.UZ ::.. - Қимиз\nБия сутининг ачитилгани қимиз дейилади. Қимиз таркибида инсон танасига енгил сингийдиган оқсиллар бор. Бир литр қимиз ичган киши танаси йигирма грамм оқсил билан таъминланади.\nҚимизда микроорганизмлар фаолияти натижасида низин антибиотик моддаси ҳосил бўлади. Низин моддаси сил касаллиги таёқчаларининг ривожланишига тўсқинлик қилиб, бу хасталикни даволашда ёрдам беради.\nҚимиз А, В, С гуруҳидаги дармондориларга бой. Булар кишининг асаб тизимини мустаҳкамлайди, иштаҳасини очади, модда алмашинувига ижобий таъсир кўрсатади, камқонлик, миокард инфаркти, ошқозон ва ўн икки бармоқли ичакнинг яллиғланиши, гастрит, синга (милк касаллиги), ўпка, нафас олиш йўли хасталиклари ва дармонсизликни даволашда яхши натижа беради, яралар тузалишини тезлаштиради, ош-қозон ширасининг ажралишини тартибга солади, юракни бақувват қилади, қизил ва оқ қон доначаларининг кўпайишига ёрдам беради, қон босимини кўтаради.\nҚимиз тайёрлашнинг (тоғда, чўлда, даштда) ўзига хос усуллари мавжуд бўлиб, улар қимиз сифатига ва шифобахшлик хосиятига таъсир ўтказади. Чўл қимизини тайёрлаш тоғ қимизи тайёрлашдан фарқ қилади. Бия сутига ачитқи қўшиб, 28 даража иссиқда ачитилади. Кейин кувга (махсус идиш) солиниб, бир соат мобайнида пишитилади. Сўнг шиша идишларда ўртача ҳароратда бир соатча сақланади, бунда табиий газ ҳосил бўлиб, қимиз етилади.\nЯна бир усули қуйидагича: Биядан ҳар бир соатда бир литрча сут соғиб олиниб, докада сузилиб, сирли идишларга солиб, совутилади. Сут совуганидан кейин арча ёғочидан ясалган идишдаги қимизга қўшиб аралаштирилади. Бундай аралаштириш ҳар бир соатда такрорланади. Ҳар уч кунда бу катта идишдаги қимизни бошқа идишга қуйиб олиниб, яхшилаб ювилади. Идишнинг суви тўлиқ оқизилиб, қуритилади. Кейин арча барги дудига дудланади, эритилган сариқ мой билан мойлаб, унга қимиз қуйилади. Шундай қилинмаса, қимиз айниб, сасиб кетади. Биринчи марта қимиз тайёрлашда ачитқи солинади. Уч-тўрт кунда қимиз ачиб, тайёр бўлади.\n1. Тайёр қимизни саккиз-тўққиз даража иссиқда, қоронғи жойда уч-тўрт кунгача сақлаш мумкин.\n2. Кучли ачиган қимиз фақат тетиклаштирувчи ичимлик сифатида истеъмол қилинади.\n3. Қувватсизликда, ориқлаб кетилганида, камқонликда, ақлий ва жисмоний толиқишда, юқумли касалликлар ва жарроҳликдан сўнг қон йўқотилганида бир-икки литр қимизни оз-оздан, овқатланиш вақтлари ичиш тавсия этилади.\n4. Юрак хуружи, гипертония, иситмалаш, меъда шираси кўпайиши ва бошқа шу каби касалликларда қимиз ичиш зарарлидир.\n5. Буйрак, жигар шамоллаши билан боғлиқ бўлган хасталикларда, семириб кетишда, ниқриз (подагра) ва диабет касаллигида қимиз шифокор маслаҳати билан ичилиши лозим.\n6. Болаларга ҳар куни овқат олдидан оз миқдорда қимиз ичириш жуда фойдали бўлиб, уларнинг иштаҳаларини очиб, тетиклаштиради.\n7. Кечки овқатдан кейин қимиз ичиш тавсия этилмайди.\n8. Овқатланишдан олдин бир-икки стакан қимиз ичилса, иштаҳани очиб, овқат хазм бўлишини осонлаштиради. Шунинг учун ҳам меъда шираси кам бўлганлар қимиздан бир-икки стакан миқдорда овқатланишдан ярим соат олдин ичишлари керак.


«Толибон» Туркияда бўлиб ўтадиган Афғонистон бўйича конференцияда иштирок этади - zarnews.uz\nТолибонларнинг радикал ҳаракатига яқин бўлган РИА Новости манбаси Афғонистондаги вазиятни тартибга солиш бўйича Туркиядаги учрашув 27 март куни бўлиб ўтишини ва унда толибонлар иштирок этишини тасдиқлади.\nАввалроқ Tolo News телеканали манбаларига таяниб, 27 март куни Туркияда Афғонистон ҳукумати билан толибонлар ўртасида тинчлик ўрнатиш бўйича конференция ўтказилиши кўзда тутилгани ҳақида хабар берган эди.\n"Толибон вакилларига Туркиядаги учрашувга таклифномалар юборилган. Аввалига баъзилар нописанд бўлишди, аммо ҳозирда делегация иштирок этиши тасдиқланди", деди манба.\nКобулдаги Толибонга яқин бўлган яна бир манбанинг РИА Новостига айтишича, тинчлик ўрнатиш билан боғлиқ бўлган бир неча сиёсий ва фуқаро фаоллари, ҳаракатнинг "дўстлари ва тарафдорлари" аллақачон Туркия визаларини олган. Уларнинг иккитаси Туркияга етиб келган.\nТуркиядаги барча томонлар иштирок этадиган Саммит Афғонистондаги музокараларни тезлаштириш учун ўтказилади. Миллий ярашув бўйича олий кенгаш ва Афғонистон миллий хавфсизлик кенгаши йиғилишда қатнашишларини аллақачон тасдиқлашган.\nМаълумки, Афғонистонда ҳукумат кучлари ва радикал «Толибон» ҳаракати жангарилари ўртасида қарама-қаршилик мавжуд бўлиб, улар илгари мамлакатнинг қишлоқ жойларида анча ҳудудни эгаллаб олиб, йирик шаҳарларга ҳужум уюштирган. Афғонистон миллий мудофаа ва хавфсизлик кучлари бутун мамлакат бўйлаб аксилтеррор операцияларини ўтказмоқда. Афғонистон ҳукумати ва Толибон ўртасида тинчлик музокаралари 2020 йил 12 сентябрда Қатар пойтахти Доҳада бошланган эди.\nТеглар: Туркия Толибон


ИнтерФУТБОЛ :: Роналду учун номзод ёҳуд «Реал» 61 миллион еврони ким ва нима учун тўлайди?\nМадриднинг “Реал” клуби яна ақлдан озишда давом этмоқда. Playstation ўйнаш ва варрак учиришни ҳуш кўрувчи 16 ёшли бразилиялик болакай шу ҳафтанинг энг асосий янгилики бўлди. Гўёки Винисиус Жуниорни Чемпионлар лигасининг ярим финал учрашувларидан ҳам кўпроқ муҳокама қилишмоқда.\n“Реал” унинг учун собиқ клуби “Фламенго”га 45 миллион евро тўлайди, бундан ташқари 16 миллион Винисиуснинг банкдаги ҳисоб рақамига бориб тушади. Аган, бунга қўшимча бонуслар ҳам қўшиб ҳисобланадиган бўлса рақамлар 70 миллионга айланади.\n“Реал” “Фламенго”нинг асосий таркиби билан куни-кеча машғулот ўтказган, катта ўйинларда бирорта марта майдонга тушмаган болакай учун 61 миллион евро тўлади. Яъни унинг трансфер қиймати “Реал”га Бензема, Модрич ва Кроосдан ҳам қимматроққа тушди. Ҳа, “қироллик клуби” учун бу пуллар чўт эмас, аммо жамоа раҳбарияти бир нимани билмаса бекорга пул сарфлайдиганлардан эмас.\nРаҳбар пулни тежагани ва тўғри ишлатиш учун буйруғ бергани учун раҳбар ҳисобланади. Ҳўш, энди навбат Бразилиянинг оддий бир жамоасидан чиққан Винисиус Жуниор ҳақида фикр юритамиз.\nВинисиуснинг фаолияти аввал оддийгина Сан-Гонсалуда бошланда. Пляж ҳамда мини-футбол залларида машғулот ўтказадиган Жуниор “Фламенго” академиясига эрта ташриф буюради ва ўзидан катталар билан шуғулланишга мажбур бўлади.\nЕвропалик скаутлар уни сўнгги икки йилда тўлиқ кузатиб юришди. 15 ёшида ўзининг ёрқин чиқишлари билан порлади. Судамерикано U-15 (ёшлар ўртасидаги Америка кубоги) мусобақасида олти учрашувда майдонга тушган футболчи шунча гол уриб, устига – устак чемпионлик унвонини ҳам ўзиники қилди.\nБундан икки ой аввал эса Жуниор иккиланаётган скаутларни умуман ҳайратдан лол қолдирди. Жанубий Америка Чемпионати (U-17) чинакамига Бразилия терма жамоаси учун аталди десак хато қилмаган бўламиз. Винисиус мусобақада 7 та тўп киритиб, мусобақанинг тўпурар ҳамда энг яхши футболчисига айланди.\nВинисиус тенгқурлари орасида барча жабҳаларда ажралиб туради – тезлик, куч, аниқлик, зарба кучи. Винисиус шунчалик кучлики, у билан тўқнаш келганлар бильярд шари сингари қайтиб кетишади.\nАммо Винисиус юқори даражага чиққанида айрим супервундеркиндлар сингари йўқолиб қолиши эҳтимоли ҳам йўқ эмас. “Манчестер Сити” ҳужумчиси Габриель Жесус унинг ёшида анча рангбаранг, ёрқин ва самаралироқ ўйин кўрсатганди.\nЖуниорнинг характерида ҳақиқий бразилиялик, карнавал ва пляжда ўсган жиҳатларни кузатиш мумкин. Икки йил олдин 15 ёшли Винисиус клуб билан шартномаси борасида муаммоларга учради. Яъни Жуниордан истеъдодли ўсмир футболчилар учун таклиф этиладиган стандарт шартномага имзо қўйишларини сўрашди.\nФутболчи эса бунга рад жавобини берди. Шундан сўнг клуб раҳбари унга йирикроқ миқдордаги шартномани таклиф этди. Винисиус яна рад жавобини берди. Ахири “Фламенго” футболчи билан шартномани учинчи уринишда имзолашга эришган. Винисиус клубни ўзи учун катта миқдорда пул тўлашга мажбур қила олган.\nВинисиус “Барселона” аъзоси бўлиши ҳам мумкин эди. Каталонияликлар январда Винисиус ва “Фламенго” билан музокара олиб борди. Клуб президенти Бартомеу ёш иқтидор учун 30 миллион тўлашга тайёрлигини билдирди. Жуниор “Барселона Б” жамоасида фаолиятини бошлаш тараддудини кўришга ҳам улгурганди.\nЛекин “Реал” бирдан пайдо бўлди ва барчасини ўзгартириб юборди. Флорентино Перес 15 миллион устама пули тўлаш билан “Фламенго” раҳбариятининг энг яхши дўстларидан бирига айланиб олди. “Қари туллак” Винисиус, ота-онаси ҳамда агентига 16 миллион евро беришни ваъда қилди.\n16 МИЛЛИОН. ЭНДИ РОНАЛДУ МЕССИДАН ЯХШИ!\nВинисиус Playstation ўйинида фақат “Барселона”ни танлар ва Мессини Роналдудан устун кўрарди. Аммо Переснинг 16 миллиони билан Винисиус учун энди Роналду Мессидан устунроқ бўлишга эришди.\nФЛОРЕНТИНО ПЕРЕС НИМА УЧУН ШУНЧАЛИК САҲИЙЛИК ҚИЛДИ?\nЖанубий Америка Чемпионати мусобақаси Винисиуснинг фаолиятидаги ягона ёрқин саҳифа. Шу мусобақада жамоа бош мураббийи Карлос Амадеу Винисиусни қора ишлардан озод қилиб қўйди. Ушбу қарорни қабул қилиш мажбурий эди, чунки Жуниор тўпсиз ишлашни ёқтирмас ва югуришдан кўра телекамераларга ўзини кўз-кўз қилишни ёқтирарди.\nВинисиус майдонда қанотларга боғланмасди, марказдан ҳаракат қилишда ўз жойини ташлаб кетарди, умуман олганда ўйин давомида истаганини қиларди. Аммо гол уришни яхши ривожлантириб олганди.\nБора-бора мураббий ўйин услубини ҳам Винисиусга мослаб тузишга ўрганди. Винисиус Бразилия терма жамоаси (U17) да ҳозирда Роналду “Реал”да амалга ошираётган ишларни такрорларди. Бразилия терма жамоаси худди “Реал” фақат Роналду учун ишлаётгани каби Винисиусга тўлиқ боғланиб қолди.\nВинисиусдан фақат финтлар, голлар саҳифаларда кулгули имиджлар ва энг яхши футболчи бўлиш учун совринни талаб қилишди.\nҚолганларини эса жамоанинг бошқа футболчилари қилишга ўрганиб қолишди. Винисиуснинг Бразилия терма жамоаси иштирокидаги барча ўйинлари жараёни фақат унинг фойдасига ҳал бўларди.\nЯъни жамоадошлари тўлиқ Винисиус учун ўйнашарди. Энди кутилганидек савол туғилади. Винисиус “Реал”да бошқача ўйин услубига мослаша олармикин? Албатта, “қироллик клуби” Винисиусдан бўлажак Роналду ярата олишларига ўзлари ишонч билдиришди ва буни якунига етказишади.\nВоқелар ривожи тезлашиб, кеча Жуниор “Фламенго”нинг асосий таркибида дебют ўйинини ўтказди. Профессионал футболда Габриэл Жезус ва Неймардан эртароқ дебют ўйинини ўтказган Жуниор майдонда 10 дақиқа ҳаракат қилди ва ўзидан ёрқин таасуротлар қолдирди.\nБунга қуйидаги видеода гувоҳ бўлишингиз мумкин:\nДАРВОҚЕ, қадрли Interfutbol.uz фойдаланувчилари.\nСизларга сайт ижодкорлари томонидан «Ойнинг энг сара ТОП-3 фикри» янги лойиҳасини эътиборингизга ҳавола этамиз.\nУнда сайт ўқувчилари томонидан янгиликлар остига қолдирилган энг сара фикрлар жамланиб борилади ва ҳар ой оҳирида энг яхши фикр қолдирган учта ғолиб номи эълон қилинади.\nУшбу лойиҳа шу йилнинг сентябр ойининг 1 –кунигача амалда бўлади.\nУмумий ҳисобдаги ғолиблар қуйидаги мукофотлар билан тақдирланишади.\n1–ўрин: Англия терма жамоасининг расмий либоси\n2-ўрин: «INTERFUTBOL» газетасининг расмий футболкаси\n3-ўрин: Ўзбекистон Миллий терма жамоасининг 5 – сентябр кунги Жанубий Корея терма жамоасига қарши ўйини учун билет.\nФикр қолдириш учун аввало рўйхатдан ўтиш зарур. Рўйхатдан ўтиш учун бу ерга босинг.\nmen vinuisga ishonaman\no'yini ham yaxshi.kelajakda uyangi neymar emas, balki\nyangi ronaldinho bo'ladi\nagar real viniusga qo'shib rashford va mbappeni ham sotib olsa ular ajoyib kambek hosil qila oladi va\nyangi MSN yoxud BBC NI YARATA OLADI\n12:01 Ибрагимович яна тенгсиз (0)


Байрам дастурхони учун сифатли колбаса ва майонезни бирга танлаймиз! - Истеъмолчилар ҳуқуқларини ҳимоя қилиш Агентлиги\nБугун ушбу саҳифада Истеъмолчилар ҳуқуқларини ҳимоя қилиш агентлиги бош мутахассиси Маҳлиё МАҲМУДОВА аёлларимизнинг байрам дастурхони тайёрлашида асқатадиган салат учун энг муҳим икки маҳсулот, яъни колбаса ва майонезни сотиб олиш ҳамда мабодо улар кўнгилдагидек чиқмайдиган бўлса, қайтариб бериш тартиблари ҳақида маълумот беради.\nКОЛБАСАЛАР ҚАНДАЙ ТАНЛАНАДИ?\nАвваламбор, колбаса маҳсулотини харид қилишда сақлаш шароитларини текширишни унутманг. Aгар улар меъёрдаги ҳароратда сақланмай сотилса, маҳсулотнинг юқори сифати ва янгилигига таяниб қарор қабул қилиш ҳам тўғри бўлмаслиги мумкин. Колбаса сифатини тўғри аниқлаш учун уларни диққат билан текширинг. Янги колбасаларда қобиқ қийма гўштга маҳкам ёпишади, корпуси қуруқ, эластик, шилимшиқларсиз ва моғорсиз бўлади. Қобиғининг сифати маҳсулот ҳақида кўп нарсаларни англатади. Табиий қоплама юқори сифатли маҳсулотларда учрайди, сифати пастроқ маҳсулотда синтетик, полимер қадоқлаш кўпроқ ишлатилади. Колбаса маҳсулоти қўл теккизиб ўрганиб чиқилганда эластик ва қаттиқлиги ўртача даражада, лекин асосийси, кесилганда у мўрт бўлмаслиги лозим, чунки бу крахмалнинг ҳаддан ташқари кўплиги белгисидир. Aгар бутунлай юмшоқ бўлса, унда эҳтимол, колбаса асосан гўштдан эмас, балки ўсимлик оқсилидан (соядан) тайёрланган бўлади. Колбасада ҳиди ва таъми бузилган ёки нордонлик белгилари бўлмаслиги керак.\nҚАНДАЙ САҚЛАНГАНИ ЯРОҚЛИ?\nКолбаса учун оптимал сақлаш шароитлари: ҳарорат 0-6 даража, намлик -75%.\nЯроқлилик муддати нафақат сақлаш шароитларига, балки асосан колбаса тури ва озиқ-овқат қўшимчалари (консервантлар) миқдори билан боғлиқ.\nЭнг тез бузилувчи (тахминан 1 кунда) деб жигар ва қон ва қайнатилган колбаса (3 кунгача) ҳисобланади ва энг яхшиси деб 4 ойгача сақланиши мумкин бўлган, қаттиқ дудланган (пиширилмаган ва қуруқ қуритилган) колбасадир.\nПиширилган дудланган колбаса ярим ой, ярим дудланган колбаса бир ой сақланади. Колбаса маҳсулотини витринада қуёш нурлари ва ёғингарчиликларнинг тўғридан-тўғри таъсирига учрайдиган ҳолатда, шунингдек, товарларни ёнма-ён сақлаш тартиби бузилган ҳолда сақлашга ва жойлаштиришга йўл қўйилмайди.\nИстеъмолчи хариддан олдин маҳсулотга тегишли ҳужжатлардан бири мувофиқлик сертификатини сўрашга ҳақли. Колбаса маҳсулоти ёрлиғида истеъмолчи танишиши учун зарур маълумотлар тақдим этилиши керак. Шунинг билан бир қаторда уларга белгиланган нарх-навоси ҳам қулай тарзда кўрсатиб қўйилиши шарт.\n“МАЙОНЕЗ СИФАТСИЗ БЎЛСА АЛМАШТИРИШ УЧУН МУДДАТ БИР СУТКА”\nМайонезлар ёғ-мой маҳсулоти ҳисобланиб, ундан таомлар, пишириқ ва салатлар учун фойдаланилади. Бу маҳсулот одатда 150, 200 ва 250 граммда шиша, пластмаса ва махсус қоғозли идишларда қадоқланади. Майонезларни озиқ-овқат дўконларидан харид қилиш мақсадга мувофиқ. Танлаганда унинг сақланиш тартиб-қоидаларига эътибор қаратиш лозим. Бу маҳсулотлар қуёш нури тўғридан-тўғри, тик тушадиган, ёмғир таъсир қиладиган жойларда сотилиши ман этилади. Бундай шароитда сотилса, майонезларнинг таркиби бузилиши аниқ. Маҳсулотнинг бундай истеъмолга яроқсиз ҳолатга келишининг яна бир омили бор. Баъзи ишлаб чиқарувчилар томонидан унга белгиланган яроқлилик муддатини узайтириш мақсадида ортиқча қўшимчалар солишади. Бу эса ўз ўрнида инсон соғлигига зиён етказиши мумкин. Шунинг учун истеъмолчи майонез сотиб олаётганда товарнинг номи, қайси давлатга тегишлилиги, ишлаб чиқарувчи корхона, ёғлилик даражаси ва унга солинган консервантлар билан танишиши керак. Асосийси, майонез ёрлиғида ишлаб чиқарилган сана, сақланиш меъёри ва яроқлилик муддати кўрсатилган бўлиши ҳамда шунга амал қилинган ҳолда сотилиши шарт. Сифатли майонезнинг таъми ёқимли, қаймоқ мазали, тузи расо, шакар ва кислотаси меъёрида бўлади, улар табиий бўёқлар, қўшимчалар ва хантал билан бойитилади. Истеъмолга яроқсиз майонез маҳсулотини амалдаги тартиб-қоидаларга кўра, назорат касса чеки билан бир сутка давомида сифатлисига алмаштириш мумкин.\nCategories: Тавсиялар, Янгиликлар 16.12.2021


Исроил олимлари ўсимтанинг танадаги аниқ жойлашувини айтиб бериши мумкин бўлган қон тестини ишлаб чиқишди\n11.02.2021 | 17:01\nИсроил университети олимлари ўн йил ичида деярли барча саратон текширувларини алмаштириш мумкин бўлган қон тестини ишлаб чиқишди. Бу ҳақда Mir24 хабар берди.\nМаълум бўлишича, oлимлар томонидан ишлаб чиқилган технология бутун танада юриб бориши билан қондан, барча органлар ва тўқималардан маълумотни ажратиб олади. Синов касалликни дастлабки босқичида аниқлаш орқали саратон сонини кескин камайтириши мумкин.\n«Университетнинг илғор ДНК синови аллақачон 1000 кишига синовдан ўтказилган, ушбу усул таҳлил қилинган ва нуфузли экспертлар томонидан кўриб чиқилган», – дейилади хабарда.\nОлимнинг сўзларига кўра, ўн йил ичида одамлар саратон касаллигини ҳамда ўз аъзолари соғлиғини назорат қилиш учун мунтазам равишда ўтказадиган тестни ишлаб чиқиш мумкин бўлади.\n«Қонда саратонни аниқлай оладиган «суюқ биопсия» аллақачон мавжуд, аммо бу усул ҳали кенг тарқалмаган. Бизнинг технологиямиз фақат ўсимтани эмас, балки унинг танадаги аниқ жойлашганини ҳам айтиб бериши мумкин. Шунингдек, у шифокорлар беморларга қандай муолажа қўлланиши кераклиги ҳақида маълумот ҳам беради», – деган Исроил университети биоинжиниринг маркази доктори Ронен Садеx Times of Israel газетасига.\nМаълумотга кўра, янги усул Исроил ва Қўшма Штатларда 1000 кишида синовдан ўтказилган бўлиб, натижалар анъанавий усуллар ёрдамида ташхис қўядиган шифокорларнинг натижаларига мос келган. Доктор Садех ушбу тест биопсия, мамограмма, колоноскопия ва саратонни аниқлаш учун ҳозирда олиб борилаётган бошқа турли хил муолажалар ўрнини боса олиши мумкинлигига аминлигини таъкидлаган.


ИнтерФУТБОЛ :: Сардор Сулаймонов: «Мўминжонов футболчиларни руҳлантиришни билади»\nСардор Сулаймонов: «Мўминжонов футболчиларни руҳлантиришни билади»\nНаманганлик мухлислар бу футболчини Суперлига 9-тури доирасидаги «Навбаҳор» - «Нефтчи» жамоалари ўртасидаги «Водий дербиси»дан сўнг яхши таний бошлашди.\nМазкур баҳсда захирадан ўйинга қўшилган Сардор Сулаймонов 84-дақиқада меҳмонлар дарвозасини аниқ нишонга олиб, мувозанатни тиклаганди.\nЭътиборлиси, бу ҳужумчининг жорий мавсумдаги илк голи. Яқинда Сулаймоновни суҳбатга чорлаб, турли мавзудаги саволларга жавоб олдик.\n- Аввало, Суперлигада голлар ҳисобини очганингиз билан табриклайман. Айтинг-чи, «Нефтчи»га қарши кечган «Водий дербиси»дан қандай таассурот олдингиз?\n- Табрик учун раҳмат. «Навбаҳор» сафига шу йил қўшилдим. Жамоамизнинг «Нефтчи» билан азалий рақиблиги, фарғоналикларга қарши баҳсларнинг жуда шиддатли ўтиши ҳақида эшитгандим. Лекин шундай ўйинда ўзингиз иштирок этсангиз, бунинг завқи ўзгача бўларкан.\nДербида жамоаларнинг турнир жадвалида қайси поғонани эгаллаб туришганининг аҳамияти йўқлиги 29 апрель кунги учрашувда ҳам ўз исботини топди. Меҳмонлар бизга муносиб қаршилик кўрсатишга интилиб, учрашувда ҳисобни очишди. Шукрки, менга мувозанатни тиклаш насиб этди.\nБундан жуда хурсандман. Аввал ҳам сафарда «Қўқон-1912» ҳамда Ўзбекистон кубоги 1|16 финали доирасида «Андижон» клублари билан бўлган дербиларда қатнашдим. Лекин барибир, Суперлиганинг мунтазам иштирокчиси бўлган «Нефтчи»га қарши учрашув менда ўзгача таассурот қолдирди.\n- Бунгача «Навбаҳор» ўз майдонида «Локомотив» (2:0) ва «Бун-ёдкор» (2:1) сингари кучли жамоаларни мағлубиятга учратган, «Насаф» билан дурангга имзо чекканди. Жорий мавсум ишлари юришмаётган «Нефтчи» устидан ғалаба қозониш учун «Навбаҳор»га нима етишмади?\n- Тўғри, жамоамиз фарғоналикларни мағлубиятга учратишга қодир эди. Лекин айтганимдек, бунга биринчидан, меҳмонларнинг дербига ўзгача иштиёқда тайёргарлик кўришгани ва майдонда олдинги баҳсларга қараганда бошқача тўп суришгани сабаб бўлди.\nБундан ташқари, ўша ўйинда дисквалификация сабабли, тажрибали ҳимоячи Жаҳонгир Меҳмонов тўп сурмади. Бу ҳам ўйинимизга таъсир ўтказди ва мудофаа чизиғидаги биргина хато қимматга тушди. Энди кейинги ўйинларда ғалаба қозониб, мухлислар ишончини оқлашга интиламиз.\n- «Навбаҳор» кутилмаганда Ўзбекистон кубоги 1|16 финали доирасидаги баҳсда «Андижон»га 0:1 ҳисобида ютқазиб қўйди. Ўша мағлубиятни қандай изоҳлайсиз?\n- Ўзбекистон кубогининг илк учрашувидаёқ мағлубиятга учраб, кубок баҳсларини тарк этганимиз, боз устига, Про-лига вакилига ютқазганимиз аламли бўлди. Тўғри, мезбонлар қуйи лига вакили эдилар, аммо ўйин «Водий дербиси» мақомига эга эди, қолаверса, рақиб ўз майдонида ўзгача иштиёқда тўп сурди.\nБизнинг эса бироз хотиржамликка берилганимиз, шунингдек, жамоамиздан омад юз ўгирганлиги мағлубиятга сабаб бўлди, менимча. Андижонликлар юзага келган камсонли имкониятлардан бирини голга айлантиришди, биз эса... Нима ҳам қилардик, футболда доимо ғалаба қозонолмайсиз, тасодифий мағлубиятлар ҳам учраб туради.\n- Жорий мавсум баҳслари борасида нима дея оласиз?\n- Олий лига Суперлигага айлантирилганидан кейин миллий чемпионатимизда шунга яраша кучайиш кузатилди. Ҳозир биринчиликда яққол ажралиб турадиган жамоа йўқ. Барча клубларнинг кучи тенг. Учрашувлар натижаларини олдиндан башорат қилиш қийин бўляпти.\nМасалан, «Сўғдиёна»нинг Қаршида «Насаф»ни мағлубиятга учратишини ким ҳам ўйлабди, дейсиз? Бундан ташқари, 9-турга келиб, Суперлигада мағлубиятга учрамаган жамоа қолмади. Бу ҳам жорий мавсумнинг қизиқарли тарзда кечаётганлигидан далолат.\n- Ўз майдонида ҳар қандай рақибни мағлубиятга учратадиган «Навбаҳор»нинг негадир сафардаги баҳсларда омади чопмаяпти...\n- Ўз уйингда деворлар ҳам ёрдам беради, дейишади. Шунга бўлса керак, нафақат «Навбаҳор», балки бошқа клублар ҳам ўз майдонларида яхши ўйин намойиш этишга интилишади.\nЖорий мавсум стартида сафарда 4 очкони қўлга киритгандик. Лекин кейинги баҳсларда унчалик омадимиз чопмаяпти. Асосийси, қаерда ўйнашимиздан қатъи назар, рақибларга муносиб қаршилик кўрсатиб, ғалаба қозонишга интил-япмиз.\n- Илҳом Мўминжонов ҳақида нима дея оласиз?\n- Мени «Навбаҳор»га Илҳом Иброҳимович таклиф қилган. У ёш бўлишига қарамай, кучли мутахассис. Барча футболчилар билан муносабатлари яхши.\nМашғулотларни қизиқарли ва ранг-баранг тарзда олиб боради. Учрашувлар олдидан керакли сўзларни топиб, бизни руҳлантиради. Унинг бошчилигида жамоамиз олдига қўйилган вазифани бажаришимизга ишонаман.\n- «Навбаҳор»да энг яқин дўстингиз ким?\n- Бутун жамоа аҳил-иноқ. Барча билан муносабатим яхши, ҳаммамиз худди ака-укадекмиз. Бир сўз билан айтганда, баҳамжиҳатликда ҳаракат қиламиз.\n1994 йил 5 августда Бухоро шаҳрида туғилган.\nЎйнаган жамоалари: «Бухоро» (Бухоро) - 2011-2014 йиллар, 2015 йилнинг 2-давраси - 2016 йил, «Машъал-2» (Муборак) - 2015 йилнинг 1-давраси, «Динамо» (Самарқанд) - 2017 йил. 2018 йилдан «Навбаҳор»да.


Донишманд зот эдилар – Jahon adabiyoti\nКамина атоқли навоийшунос Азизхон Қаюмовнинг ижодини кўпдан бери ўрганиб, файз топиб юрардим. Бунинг устига, устоз менинг номзодлик (1968), докторлик (1990) диссертацияларимга оппонентлик қилиб, юқори баҳолаган. Шунинг учун Азизхон Қаюмов билан дилдан суҳбатлашиш, у кишининг ижтимоий келиб чиқиши, ижодий жараёни билан ошно бўлишни жуда-жуда истардим. Аллоҳга минг қатла шукрким, муаллим билан бир пиёла чой устида суҳбатлашиш насиб этди. Қазорогурунг, фикр алмашиш давомида у кишига бир неча савол билан мурожаат этдим:\n– Сизнинг дадангиз машҳур муаллим, адабиёт фидойиси эканини биламиз. Адабиётшунос бўлишингизга ана шу муҳит таъсир қилганми ёки бунинг бошқа омиллари ҳам бўлганми?\n– Ҳақиқатан ҳам, дадам Ҳамза Ҳакимзоданинг яқин улфати, адабиёт муҳиби, унинг хазинабони эдилар. Бобом Абдуқаюм Мирзо хаттот бўлганлар. “Ажаб ус-салотин” асарида бу ҳақда қисман маълумот бор. У киши кўчирган баъзи китоблар тошбосмада нашр қилинган. Бобомнинг дадалари Абдураҳим Мирзо хон саройида котиб бўлган. Бир томондан ана шу анъана, иккинчи томондан биринчи синфдан ўнинчи синфгача менга дарс берган ўқитувчим Ҳамзахон Аббосов (машҳур кинорежиссёр Шуҳрат Аббосовнинг амакиси) мурғак қалбимда адабиётга завқ уйғотган. У киши менинг дастлабки шеърларимни Қўқон шаҳар газетасида бостирганлар. Мен шеър, ҳикоя, ҳатто драмалар ҳам ёзганман. Кейинчалик хонадонимизга тез-тез келиб юрган Чархий домла менинг шеърларимни таҳрир қилиб, “Янги Фарғона”, “Коммуна” газеталарида чиқартирганлар. Мана бу мисралар ҳамон ёдимда:\nХуш илҳомдур, хуш илҳомлар.\nЧархий домла билан умрининг охиригача устоз-шогирд эдик. У киши менга аруз қоидаларини ўргатган, шеърият назариясидан сабоқ берган. Демак, бадиий-илмий ижодда менинг дастлабки устозларим Ҳамзахон Аббосов ва Чархийлар ҳисобланишади.\nҚуйидаги бир воқеа менинг оёққа туришимга, ижодда, ҳаётда балоғатга етишимда асосий туртки бўлган: Иккинчи жаҳон урушининг айни қизғин пайтларида Фазлиддин қори деган ҳофиз меҳнат фронтидан қайтди. Чархий домла уни ўз ҳимоясига олиб, қўшиқ қилиш учун шеърларидан берарди. 1944 йил 15 май куни ҳукумат раҳбари Усмон Юсупов Қўқонга келади. У дўсти Чархийни чақириб шаҳар боғида меҳмон бўлади. Ана шу зиёфатда Фазлиддин қори уларни ўз қўшиқлари билан хушнуд этади. Шу жараёнда ҳофиз менинг шеърим асосидаги ашулани ҳам куйлаган. Эртаси куни Усмон ота шу боққа мени чақиртириб, узоқ суҳбатлашдилар. Қўқон нефть техникумининг иккинчи курсида ўқишимга қарамай, мени Тошкентга чақиртириб олдилар. Дўрмонда бир ой яшадим. Усмон отанинг умр йўлдоши Юлия Леонидовна Степаненко беш боланинг ёнига мени олтинчи фарзанд этиб қабул қилдилар. Ёзда дорилфунунга ўқишга кириб, беш йил давомида Усмон отанинг ўғиллари билан бир хонада яшадим. Умрларининг охиригача биз ота-бола эдик. У киши мен учун муқаддас қоя!\nУниверситетнинг Шарқ факультетидаги ўқишим давомида Ёзувчилар уюшмасидаги йиғилишлар, анжуманларга қатнашиб юрардим. Ёшликдан ёзувчи бўлиш ниятида юрган мендек – ёш йигитчага уюшмадаги жанжаллар, бир-бирига нисбатан бўҳтонлар, ғаламисликлар қаттиқ таъсир этди, мени бу ниятдан қайтарди. Натижада мен илмий иш билан шуғулланишга аҳд қилдим. Аслида, дадамнинг қўлидаги кўплаб манбалар, адабий далиллар мени келажак илмий-ижодий ишга тайёрлаган, шакллантирган эди…\nДорилфунунни имтиёзли диплом билан тугатган Азизхон Қаюмов “Исмат Бухорий ижоди” мавзусида диплом иши ёзган бўлса ҳам, бутун фаолиятини қалбига адабиёт меҳрини жо қилган Қўқон адабий муҳитини тадқиқ этишга сафарбар қилди. Натижада XVIII аср охири ҳамда XIX аср ўрталарида Қўқон хонлигидаги маданий, ижтимоий, иқтисодий, сиёсий ҳаёт, адабий муҳит мавзуси тадқиқи унинг номзодлик ҳамда докторлик диссертациялари юзага келишига асос бўлди. Ана шу узлуксиз изланишлар кейинчалик “Қўқон адабий муҳити” деган фундаментал асарнинг юзага келишига тагкурси вазифасини ўтади.\nШу соҳадаги илк йирик тадқиқот ҳисобланган ушбу рисолани яратишда муаллиф, бир томондан, ўзигача бўлган шарқшунос, тарихшунос, элшунос олимларнинг илмий тадқиқотларига, иккинчи томондан эса, Фазлийнинг “Мажмуаи шоирон”, Қори Раҳматуллоҳ Возеҳнинг “Туҳфат ул-аҳбоб фи тазкират ул-асҳоб”, “Тазкират уш-шуарои Ҳашмат”, Ҳакимхон Тўранинг “Мунтахаб ут-таворих”, Имомали Қундузийнинг “Таворихи манзума”, Мирзаолим Ҳўқандий бинни Мирзараҳим Тошкандийнинг “Ансоб ус-салотин ва таворихи хавоқин”, Мушриф Исфарагийнинг “Шоҳномаи нусратпаём”, Муҳаммадамин домулло Рўзи бинни Муҳаммад Атторнинг “Туҳфат ут-таворих”, Мулла Ниёзмуҳаммад ибни Авазмуҳаммаднинг “Тарихи Шоҳруҳия”, Исҳоқхон тўра Ибратнинг “Тарихи Фарғона”, Афзал Пирмастийнинг “Афзал ут-тазкор фи зикр уш-шуаро ул-ашъор”, шунингдек, “Тазкираи шуарои мутаохири Бухоро”, “Тазкират уш-шуарои Бадеъ Самарқандий” сингари кўплаб ўзбек ва форсий тилдаги қўлёзма манбаларга таянган. Айни пайтда ҳам, тарихий шароит, ҳам адабий жараённи изчил ёритишда Пўлатжон домулло Қаюмийнинг “Қўқон тарихи ва адабиёти” дастхат асари, замон шоирларининг бевосита бадиий ижодидан ҳам бир манба сифатида истифода этган. Натижада олим, биринчидан, XVIII асрнинг охиридан XIX аср ўрталаригача бўлган даврдаги Қўқон хонлиги ҳудудидаги ижтимоий-сиёсий, иқтисодий ҳаёт, қўшни давлатлар билан савдо-сотиқ муносабатлари, давлат тузилиши, идора усуллари, юқори ва қуйи давлат бошқарув тизимларини атрофлича текширган, таҳлил қилиб, яхлит, зарур илмий хулосаларга келган. Иккинчидан эса, тадқиқотчи ўрганилаётган даврда Қўқон хонлиги қарамоғида ўзига хос бир адабий муҳит пайдо бўлгани ва уни Амирнинг ўзи бошқарганини уқтирар экан, маданий-адабий ҳаётнинг барча жабҳаларини бутун зиддиятлари билан изчил, ўзаро мутаносибликда ўрганади, жуда кўп далилларни илк бор илмий истеъмолга жалб этади. Уч қисмдан иборат мазкур рисолада шоир Акмалдан тортиб Мирзаолим Мушрифгача бўлган ўндан зиёд шоирларнинг ҳаёти, фаолияти ва ижодий мероси анча батафсил, тадрижийликда таҳлил қилинган.\nКитобда давр адабиётининг жанрлар таркиби, тематик доираси, образлар силсиласи, етакчи ғоявий-бадиий хусусиятлари ҳам батафсил кўрсатиб берилган. Бу рисола аксарият маъхазларнинг биринчи бор тадқиққа жалб этилгани, кўплаб янги масалалар илмий жамоатчилик эътиборига ҳавола этилгани билан ҳам қадрлидир. Шунинг учун ҳам кейинчалик Маъдан, Нодира, Увайсий, Ҳозиқ каби ижодкорлар ҳақида устознинг раҳнамоликлари ёки фатволари билан номзодлик ва докторлик рисолалари ёқланди, алоҳида монографиялар яратилди. Хуллас, “Қўқон адабий муҳити” китоби ўз вақтида катта илмий ва адабий ҳодиса бўлган улкан асардир.\n– Муҳтарам Устоз! Сиз Қўқон адабий муҳитини ҳар жиҳатдан мукаммал ўрганиб, Ҳозиқ, Махмур, Нодиралар ҳақида биринчи бўлиб алоҳида китоблар яратдингиз. Лекин 70-йилларга келиб Навоий ижодини астойдил тадқиқ этишга киришиб кетдингиз. Бу маънавий эҳтиёжмиди ёки бошқа бирор сабаб борми?\n– Кунлардан бир кун уйимга укам Лазизхон (Аллоҳ унинг охиратини обод қилган бўлсин) кириб келдилар ва суҳбат орасида:\n– “Ёш гвардия” нашриёти учун “Буюк кишилар ҳаёти” рукнида Навоий ҳақида китоб ёзиб беришингиз керак, – дедилар.\n– Бу фикрингиз маъқул. Лекин нашриётнинг ўзи менга мурожаат қилсин, – дея жавоб бердим мен.\nҲақиқатан ҳам, кўп ўтмай нашриёт бош муҳаррири, таниқли шоир Барот Бойқобилов хонадонимга келиб, “Алишер Навоий” номли асар ёзиб беришимни илтимос қилди. Ўша кунлари мен Сочига истироҳат учун кетиш тараддудида эдим. Натижада домла Бертельс ва бошқа олимларнинг Навоий ҳақидаги китобини, 5 жилдлик хрестоматиянинг 2-жилдини ўзим билан дам олишга олиб кетдим. Бу орада айрим масалалар бўйича маслаҳат сўраб заҳматкаш навоийшунос Суйима Ғаниевага нома билан мурожаат ҳам қилдим. Устозларнинг тадқиқотлари, шоир асарлари аслини кўплаб мутолаа қилиш жараёнида “Алишер Навоий” номли китоб юзага келди. Назаримда, илмий-публицистик, бадиий моҳиятдаги бу асарни кенг китобхонлар оммаси илиқ кутиб олди.\nАна шу жараёнда менда Навоий ижодий меросини янгитдан кенгроқ жиддий таҳлил қилиш эҳтиёжи туғилди. Назаримда, Навоий ижоди – асосларнинг асосидай туюлди. Унинг асарларида тасвирланмаган, акс этмаган бирор ҳаётий масала қолмаганини сездим. Натижада “Хамса” достонларини қайта бошдан синчиклаб ўқиб-ўрганиб чиқдим. Ҳар бир достондаги муаллиф ижодий ниятининг ботиний жиҳатларини илғашга интилдим, кўп мушоҳадалар юритдим. Охир-оқибатда беш достонга бағишланган махсус рисолалар вужудга келди. Бундан ташқари, Навоий ижодига доир кўплаб мақолалар яратдим. Менинг Навоий меросига юз буришимда Ўзбекистон халқ шоири Барот Бойқобиловнинг ўрни катта. Шунинг учун ҳам бу шоир шахсияти, ижодини алоҳида ардоқлайман. Ҳатто унинг асарларини алоҳида таҳлил қилгим келади.\nҲақиқатда ҳам, “Хамса”га бағишланган рисолаларида устоз ҳар бир достоннинг, улар таркибидаги ҳамд ва наътлар, ҳикоятларнинг анча батафсил, изчил талқину таҳлилларини яратишга муваффақ бўлганлар. Мазкур китобларни мутолаа қилган ўқувчи буюк шоир ва мутафаккир Алишер Навоий достонларининг кўп қиррали туб моҳиятига тугал тушуниб етади, унинг санъаткорлик сеҳри билан ошно бўлади. Навоий ижодига бўлган ана шу меҳр, дилбасталик “Лисон ут-тайр” достони, насрий асарлари ҳақида кўплаб тадқиқотлар яратишга, мақолалар ёзишга сабаб бўлди. Бугина эмас, академик Азиз Қаюмов бир қанча навоийшуносларга ҳам раҳнамолик қилди. Бундан ташқари, устоз Навоий асарларининг рус тилига таржима қилиниши ва русийзабон ўқувчилар орасида тарғиб этишига ҳам катта улуш қўшди.\nКенг қамровли донишманд Азиз Қаюмов Шарқ халқлари адабиётининг нуктасанж, қилни қирқ ёрадиган билимдони эди. Камина олимнинг Хусрав Деҳлавий, Ҳофиз, Саъдию Жомий, Донишу Ҳозиқлар ҳақидаги мақолаларию чизгиларини ўқиганман, кузатганман. Ҳатто Махмур, Ҳозиқлар ҳақидаги тадқиқотларида тожикча шеърларни ўзлари таржима қилган. Бугина эмас, Устод Абдураҳмон Жомийнинг кўп байт ва мисраларини қироатлаб юрардилар. Ана шу форсийзабон шеъриятга дилбасталик у кишининг Низомий даҳосига мафтун этганди. Ушбу вобасталикни “Низомий улуғ мутафаккирларга илҳом бахш этган”, деб махсус таъкидлаб ҳам юрардилар.\nШунинг учун забардаст ижодкорнинг сўнгги тадқиқотларидан бири ҳам “Низомий “Хамса”си талқини” деб аталади. Асар муқаддимадан ташқари “Панжганж” – “Хамса”даги ҳар бир достоннинг тўлиқ, изчил таҳлилидан иборат. Асарда дастлаб бир томондан, “Хамса” таркиби мухтасар тарзда қайд этилади, ўқувчи Ганжа шаҳри билан таништирилади. Иккинчи томондан эса, “Хамса”нинг турли йиллардаги нашрлари, танқидий матнлари хусусида маълумот берилади. Китобхон Низомий достонларининг Жонибек Субхон, Олим Бўриевлар қилган таржималари моҳияти билан таништирилади. Улар хусусидаги муайян илмий хулосалар умумлаштирилган тарзда изҳор этилади.\nШундан сўнг муаллиф “Панж ганж”даги барча достонларнинг изчил, мукаммал тадқиқини яратади. Аввал асарнинг сюжети билан китобхон лўнда ҳолатда ошно қилинади. Кейин эса ҳар бир достон сюжети, композицион қурилиши, образлар тизими, ғоявий-бадиий хусусиятлари тадрижий такомилликда таҳлил этилади; тимсолларнинг тарихий, оғзаки ижоддаги илдизи аниқ кўрсатилади. Ҳатто домла “Маҳзан ул-асрор”, “Иқболнома”, “Шарафнома” ҳамда бошқа достонлардаги ҳикоятларнинг таҳлилига, уларда шоир ижодий нияти нечоғлиқ бадиий ифодаланганига ҳам дақиқназарлик билан эътибор берган. Ўқувчини ишонтирмоқ учун айрим ҳикоятларнинг қисқача мазмуни нақл этилган.\nМаълумки, Низомий “Хамса”си ўтмиш замонларда аслиятда ҳам, туркийча таржимада ҳам халқимиз орасида маълум ва машҳур бўлган. Ана шулардан бири Феруз илтимосига кўра “Ҳафт пайкар”нинг Огаҳий томонидан бажарилган насрий таржимасидир. Монографияда устод мазкур таржиманинг аслият билан анча батафсил қиёсий-типологик таҳлилини берган. Бунда муаллиф “Огаҳий достонини кенг халқ оммасига манзур қилишни кўзлаб, насрда таржима қилган”, деган фикрни ҳар жиҳатдан асослаб кўрсатишга муваффақ бўлган. Умуман олганда, бу асар ўзбек шарқшунослигида Низомийга бағишланган энг сўнгги фундаментал тадқиқот сифатида ғоят катта илмий, маърифий моҳиятга моликдир. Зероки, у китобхонга илм беради, оламжаҳон адабий-эстетик завқ бағишлайди. Огаҳий таржимаси “Панжганж” аслияти билан, унинг озарча ўгирмаси билан улар асосида жиддий назарий хулосалар чиқарилгани шундай хулосага келиш ҳуқуқини беради.\n– Домла, сиз Кинолаштириш қўмитаси раиси, Маданият ишлари вазири, Ўзбекистон Фанлар академияси Тил ва адабиёт институти директори, Тошкент давлат Маданият институти ректори сингари кўп масъул вазифаларни бажариб келгансиз. Илмий, ижодий ишларни бу фаолият билан қандай мутаносиблаштириб боргансиз?\n– Бу гапингиз тўғри. Менга раҳбарлик ишларини ижод билан боғлаб олиб бориш, танлаган йўлда собитқадам бўлиш тарбиячим, моддий ва маънавий ҳомийим Усмон ака Юсуповдан юққан. Аслида эса, бадиий, илмий ижод уйқу ҳисобига, кўп ҳолатларда соғлик ҳисобига бажарилади. Ижод учун том маънодаги шарт-шароит ҳамма учун ҳам ҳамиша муҳайё бўлавермайди. Инсонда ижод дарди бўлмоғи лозим…\nМен устознинг идоралари, ижодхоналарида бўлганимда, бунинг шоҳиди бўлганман. У кишини ҳамиша Навоий ижоди бўйича нимадир ёзаётган, шоир асарларининг ўзга тилларга таржимаси устида бош қотираётган ёки Ғафур Ғулом, Ойбек сингари адибларнинг ижод сеҳри хусусида мушоҳада юритаётганда кўрасиз. Кўп ҳолларда эса устоз адабиёт тарихининг муҳим жиҳатларига доир ёки ҳозирги адабий жараённинг долзарб масалаларига бағишланган илмий рисолаларни таҳрир қилаётган, ўқиётган бўлардилар.\nАна шундай! Академик Азиз Пўлатович Қаюмов адабиётшунослигимизнинг ҳар бир жабҳасида саркор бўлиб келди. У кишининг раҳбарлигида 20 дан зиёд ёшлар мумтоз адабиётимизнинг долзарб масалалари, матншунослик, ҳозирги адабий жараёнга доир масалалар бўйича докторлик, номзодлик диссертацияларини ҳимоя қилганлар. Домланинг бағри кенглигию заҳматкашлиги, барчага бирдай меҳрибонлигию ўта меҳнатсеварлиги ўзига хос ибратдир. У кишининг асарлари ҳамиша ёшларни сабот-матонатли бўлишга, самимийликка, меҳрибонликка ва адолатпешаликка ундайверади.\nКейинги йилларда устоз ижодий ишлар билан янада жиддий шуғулландилар: бисотларидаги илмий ва бадиий асарларни йиғиб, бир неча жилдлик мукаммал нашрини тайёрладилар. “Мумтоз сўз” нашриёти уларни тўлиқ чоп этди. Бундан ташқари, забардаст олим бир неча йил Низомий номидаги Тошкент давлат педагогика университети талабаларига “Навоийнинг ҳаёти ва ижодий мероси” мавзусида ўзбек ҳамда рус гуруҳларида махсус курс ўқидилар. Шу билан бирга, у киши университет профессор-ўқитувчиларидан М.Ҳамидова, Б.Тўхлиев, И.Шамсимуҳаммедов, И.Йўлдошевларнинг докторлик ва номзодлик диссертацияларига бевосита раҳнамолик қилган ва бош-қош бўлган. Афсуски, устоз 2018 йили бу фоний дунёни тарк этдилар.


Солиҳ амаллар зое бўлмайди - Tafsilot.uz\n2-Май 2017, 17:00\nЗайд ибн Ҳориса Тоиф шаҳрида бир кирачи билан келишиб, унинг хачирида мингашиб кетишга шартлашди. Кирачи: «Сени хоҳлаган жойимда тушириб кетаман», деб шарт қўйди. Икковлари йўлга тушишди.\nКирачи хачирига Зайд ибн Ҳорисани миндириб олди, аммо манзилдан бироз узоқлашгач, бир харобанинг ўртасига бориб тўхтади-да, «Туш», деди. Зайд ибн Ҳориса қараса, атрофда ўликлар сочилиб ётибди. Ҳалиги одам кирачи эмас, қароқчи қотил экан. У одамларга ўзини киракаш қилиб кўрсатиб, ёлғондан кирага ёлланар, кейин ўша харобазорда уларни ўлдириб, молини тортиб олар экан.\nЗайд ибн Ҳориса розияллоҳу анҳу ҳолатни тушуниб, кирачига: «Икки ракъат намоз ўқиб олишимга муҳлат бер, кейин ўлдирсанг ҳам майли», деди. Кирачи: «Майли, ўқисанг ўқийвер. Манави ётганлар ҳам ўлимидан олдин намоз ўқишган, лекин намозлари уларга фойда қилмади», деди.\nЗайд ибн Ҳориса бу воқеани шундай эслайдилар: «Намозни ўқиб бўлиб, салом бердим. Буни кўрган кирачи мени ўлдириш учун секин яқинлашиб кела бошлади. Шунда мен зорланиб, ёлвориб, «Йаа арҳамар-роҳимийн!» (Эй раҳмлиларнинг раҳмлиси!) деб нидо қилдим. Шу пайт «Уни ўлдирма!» деган овоз эшитилди. Кирачи қўрқиб кетди. У харобазорни бир айланиб келди, лекин атрофда ҳеч ким йўқ эди.\nУ овоз эгасини топа олмагач, мени ўлдирмоқчи бўлиб, яна яқинлашди. Мен яна «Йаа арҳамар-роҳимийн!» деб нидо қилдим. Атрофдан яна бояги овоз келди. Кирачи яна ортига қайтди. Бу воқеа учинчи марта такрорлангач, бир отлиқ пайдо бўлди. У учида олов шуъласи бор темир найза кўтариб олган эди. Отлиқ найзасини даҳшатдан қотиб қолган кирачига санчган эди, унинг учи курагининг остидан тешиб чиқди. Кирачи шу заҳоти жон берди.\nОтлиқ менинг яқинимга келди-да, «Эй Зайд! Биринчи марта «Йа арҳамар-роҳимийн!» деганингда мен еттинчи осмонда эдим. Иккинчи мартасида дунё осмонига тушдим. Учинчи мартасида эса, мана, ҳузурингда турибман», деди.


Путин NATO’ни Шарқ борасида алдаганликда айблади - Bugun.uz\nПутин NATO’ни Шарқ борасида алдаганликда айблади\n11:17 | 24-12-2021\nNATO бош котиби Йенс Столтенберг ташкилот ҳеч қачон альянсни кенгайтирмасликка ваъда бермаганини маълум қилди. Бу ҳақда у Германиянинг «DPA» агентлигига берган интервьюсида айтиб ўтди.\nМаълум қилинишича, альянс бош котиби Россия президенти Владимир Путиннинг йиллик матбуот анжуманидаги «Ғарб 1990 йилларда совет раҳбариятини NATO’ни шарққа кенгайтириш нияти йўқлигини айтиб, очиқ-ойдин алдаган», деган баёнотини шундай изоҳлаган.\n«NATO ҳеч қачон кенгаймасликка ваъда бермаган. Аслида ташкилотимизнинг таъсис ҳужжатида Европанинг исталган давлати альянсга аъзо бўлиши мумкинлиги айтилган. Иккинчидан, 1970–1990 йилларга оид ҳужжатлар бор: Хельсинки якуний акти, Париж хартияси ва Россия–NАТО таъсис акти, шунингдек, мамлакатлар ўз йўлини танлаш ҳуқуқига эга эканини аниқ кўрсатувчи бошқа кўплаб шартномалар ҳам мавжуд», — деган Столтенберг.\nУнинг эслатишича, ушбу ҳужжатлар Европа хавфсизлигининг асосий тамойилини белгилаб беради, унга Россия ҳам имзо чеккан. «Бу биз сўз билан ўзгартира оладиган нарса эмас», — деб қўшимча қилган бош котиб иттифоқчилар ҳам бундай ваъда берганини қатъиян рад этишини қўшимча қилган ҳолда.\n«Собиқ президент Горбачёвнинг ўзи ҳам NATO’нинг кенгайиши мавзуси Германияни бирлаштиришдан олдин ҳеч қачон кўтарилмаганини айтган», — дейди Столтенберг.\nАввалроқ NATO Россия билан мулоқотга киришиш шартларини маълум қилганди. Шунингдек, АҚШ ушбу ташкилотнинг Осиё версиясини ёки Хитойга қарши коалиция тузишни режалаштирмаётгани айтилганди.


Расулуллоҳ соллаллоҳу алайҳи васалламнинг тиббиёт соҳасидаги ўгитлари — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nГулистон вақти: Тонг-5:36 Қуёш-6:52 Пешин-12:14 Аср-15:53 Шом-17:36 Хуфтон-18:52\nРасулуллоҳ соллаллоҳу алайҳи васалламнинг тиббиёт соҳасидаги ўгитлари\nЗамонавий тиб илми қанча ривож топиб, сўнги кашфиётлар туфайли тиббиётга қанча янгиликлар киритилмасин Пайгамбаримиз Муҳаммад алайҳис-салом бундан салкам 15 аср муқаддам умматларига қолдирган тавсиялари олдида бош эгаверади. Ҳижратдан аввал Ясриб (Мадина) ва унинг атрофларида безгак касалликлари кўп учрар, минглаб одам шу туфайли ўлиб кетар ёки қаттиқ изтироб чекар эди. Расулуллоҳ алайҳис- салом Мадинага келганларида атрофдаги ботқоқликларни кўриб, безгак касали сув ва ифлос жойларда тарқалишини айтганлар ва одамларга бош бўлиб 30 минг туп хурмо дарахтини эктирганлар.\nАбул Бараканинг ёзишича: «Бир касаллик чиққан жойда бўлсангиз, бошка бир жойга кетманг, бошқа ерда касаллик тарқалса у ерга саёҳат килманг», деб буюриб, илк бор маълум бир худудда «карантин» усулини Пайғамбар алайҳис-салом тавсия этганлар.\nАбу Хаённинг «Ал Холис» китобида Пайҳғамбар алайҳис-саломнинг кўз касалликлари ва томоқ оғришга доир шундай тавсиялари ёзилган, «Замбуруғларни олинг, нам ва қоронғу ерларда уч кун сақланг, улар моғорлаб қолади, иссиққа олиб қиздиринг совугач шу моғорни уч марта худди кўзга сурма сургандай суртинг ва томоққа боғлаб олинг» дедилар.\nКўзи оғриганларга Пайғамбаримиз алайҳис-салом доимо асал, хурмо ейишни тавсия этардилар. Бундан ташқари Замбуруғ сувини ишлатишларини айтганларки кейнчалик буни пенициллин эканлиги аниқ бўлди.\nПайғамбаримиз алайҳис-салом иситмани касалликларда баданни совуқ сув билан намлатишни буюрар эдилар. Седана ҳақида Набий алайҳис-салом сизлар қора донни истемол қилиб юринглар, чунки у ўлимдан бошқа ҳамма дардга даводир деганлар. Ўтган момоларимизда бир одат бўлганки, нон ёпишганда ноннинг юзига седана сепишардилар, мана бу нарсадан кўринадики ота боболаримиз қанчалар ҳадис ва суннатга амал қилишганини кўрамиз. Аллоҳ таоло барчамизни Росулуллоҳ алайҳис-салом суннатларига амал қилиб яшамоғимизни насиб айласин.\nСирдарё тумани «Пахтакор» жоме\n“Қадамингиз усиз силжимас”\nТадбиркор элга мададкор